text:
UBOMI BAMAKRISTU NOMSEBENZI WOKUSHUMAYELA–INCWADI YENTLANGANISO Juni 2016
Iintshayelelo Onokuzisebenzisa
Amacebiso okuhambisa uVukani! namaphecana ethu. Sebenzisa imizekelo ukuze uzenzele eyakho intshumayelo.
UBUTYEBI OBUPHUMA ELIZWINI LIKATHIXO
Kholosa NgoYehova Wenze Okulungileyo
Sebenzisa amacebiso aluncedo akwiNdumiso 37.
INDLELA YOKUPHILA YAMAKRISTU
Ukuphucula Ubuchule Bethu Bokushumayela—Ukusebenzisa Iividiyo Xa Ufundisa
Kutheni sifanele sisebenzise iividiyo entsimini? Iividiyo zinokuyiphucula njani indlela esifundisa ngayo?
UBUTYEBI OBUPHUMA ELIZWINI LIKATHIXO
UYehova Uyabomeleza Abo Bagulayo
Amazwi aphefumlelweyo kaDavide akwiNdumiso 41 angabomeleza abakhonzi abathembekileyo abajongene nokugula kuquka nobunzima.
UBUTYEBI OBUPHUMA ELIZWINI LIKATHIXO
UYehova Akayi Kubalahla Abo Bantliziyo Zaphukileyo
KwiNdumiso 51, uDavide uchaza indlela izono ezinzulu ezamchaphazela ngayo. Yintoni eyamncedayo ukuze aphinde akhonze uThixo kakuhle?
INDLELA YOKUPHILA YAMAKRISTU
UBukumkani—Iminyaka Eyi-100 Ukusa Phambili
Sebenzisani le mibuzo ukuze nixubushe oko uBukumkani bukaThixo buye bakwenza ukususela ngo-1914.
UBUTYEBI OBUPHUMA ELIZWINI LIKATHIXO
“Umthwalo Wakho Wulahlele KuYehova”
Icebiso likaDavide eliphefumlelweyo elikwiNdumiso 55:22 lingasinceda simelane nayo nayiphi na ingxaki okanye ixhala.
INDLELA YOKUPHILA YAMAKRISTU
“UThixo Ngumncedi Wam”
UDavide wamzukisa uYehova ngenxa yegama Lakhe. Yeyiphi ivesi yeBhayibhile ekuncedileyo xa ubunengxaki?


c: text/html

text:
UYehova Uya Kukuxhasa
“UYehova uya kumxhasa emandlalweni wokugula.”—INDUMISO 41:3.
IINGOMA: 23, 138
1, 2. Yintoni awayekhe ayenze uThixo mandulo, ibe yintoni abazibuza yona abanye namhlanje xa begula?
UKUBA wakhe wagula kakhulu, usenokuba wawuzibuza ukuba: ‘Ngaba ndiza kuphila?’ Mhlawumbi ugulelwa lilungu lentsapho okanye umhlobo, ibe uyazibuza ukuba uya kuze abe bhetele na. Kungokwemvelo ukuzinqwenelela impilo entle wena nabo ubathandayo. EBhayibhileni sifunda ngabantu ababegula nababeyixhalabele impilo yabo. Ngokomzekelo, uKumkani uAhaziya, unyana ka-Ahabhi noIzebhele, wayefuna ukwazi ukuba uza kuphila na. NoKumkani uBhen-hadadi waseSiriya owayegula kakhulu wayexhalatyisiwe yimpilo yakhe.—2 Kumkani 1:2; 8:7, 8.
2 Kwakhona iBhayibhile ithi mandulo uYehova wayekhe abaphilise ngommangaliso abantu abagulayo, ibe wayede asebenzise abaprofeti bakhe ukuze avuse nabafileyo. (1 Kumkani 17:17-24; 2 Kumkani 4:17-20, 32-35) Namhlanje, abanye abantu abagulayo basenokuzibuza ukuba nabo uThixo uza kubaphilisa na.
3-5. UYehova noYesu banamandla okwenza ntoni, ibe yiyiphi imibuzo esiza kuthetha ngayo?
3 UYehova unamandla okuchaphazela impilo yabantu. Abanye wabohlwaya ngokubenza bagule, njengoFaro ngexesha lika-Abraham, kunye noMiriyam, udade boMoses. (Genesis 12:17; Numeri 12:9, 10; 2 Samuweli 24:15) AmaSirayeli awayengathembekanga wawohlwaya ‘ngezifo nezibetho.’ (Duteronomi 28:58-61) Ngamany’ amaxesha, uYehova ebebakhusela abantu bakhe ekuguleni. (Eksodus 23:25; Duteronomi 7:15) Wayede abaphilise abanye. Ngokomzekelo, waphilisa uYobhi owayegulel’ ukufa.—Yobhi 2:7; 3:11-13; 42:10, 16.
4 Siqinisekile ukuba uYehova unamandla okubaphilisa abo bagulayo. NoYesu uyakwazi ukubaphilisa abagulayo. Xa wayesemhlabeni, waphilisa abantu ababegula liqhenqa nesifo sokuxhuzula. Waphilisa kwaneemfama nemilwelwe. (Funda uMateyu 4:23, 24; Yohane 9:1-7) Oku kusenza sikhangele phambili kwimimangaliso uYesu aza kuyenza kwihlabathi elitsha. Ngelo xesha, “akakho ummi wakhona oya kuthi: ‘Ndiyagula.’”—Isaya 33:24.
5 Ngaba oku kutheth’ ukuba simele silindele ukuba uYehova okanye uYesu asiphilise ngokumangalisayo xa sigula? Ibe yintoni esimele sicinge ngayo xa sikhetha unyango?
THEMBELA NGOYEHOVA XA UGULA
6. Ithini iBhayibhile ngemimangaliso eyayisenziwa ngamaKristu enkulungwane yokuqala?
6 Ngenkulungwane yokuqala, uYehova wathambisa amaKristu ngomoya wakhe oyingcwele waza amanye wawanika amandla okwenza imimangaliso. (IZenzo 3:2-7; 9:36-42) Ngokomzekelo, ayekwazi ukuphilisa abantu nokuthetha ngeelwimi ezahlukahlukeneyo. (1 Korinte 12:4-11) Kodwa ekuhambeni kwexesha yaphela loo mimangaliso, kanye njengoba iBhayibhile yayitshilo. (1 Korinte 13:8) Ngoko namhlanje asinakulindela ukuba uThixo asiphilise ngokumangalisayo.
UYehova uzazi kakuhle iingxaki zabakhonzi bakhe, yaye akakulibali ukuthembeka kwabo
7. INdumiso 41:3 inokusikhuthaza njani?
7 Kodwa ukuba uyagula, uYehova uya kukuthuthuzela aze akuxhase, njengoko wenzayo kubakhonzi bakhe bamandulo. Ukumkani uDavide wathi: “Unoyolo nabani na onikela ingqalelo kwisisweli; ngomhla wentlekele uYehova uya kumsindisa. UYehova uya kumlinda amgcine ephila.” (INdumiso 41:1, 2) Kodwa ke uDavide wayengathi umntu olungileyo onikela ingqalelo kwisisweli owayephila ngelaa xesha wayengasoze afe. UYehova wayeza kumnceda njani ke loo mntu? UDavide wathi: “UYehova uya kumxhasa emandlalweni wokugula; wonke umandlalo wakhe uya kuwutshintsha ngokuqinisekileyo ebudeni bokugula kwakhe.” (INdumiso 41:3) Uzazi kakuhle iingxaki zabakhonzi bakhe yaye akabalibali. Unako ukubakhuthaza abanike nobulumko. Ibe uwudale umzimba womntu ngendlela yokuba ukwazi ukuziphilisa.
8. KwiNdumiso 41:4, yintoni eyacelwa nguDavide kuYehova xa wayegula kakhulu?
8 KwiNdumiso 41, uDavide usixelela nangexesha lokugula kwakhe kakhulu, xa wayexhalabile ephelelwe nangamandla. Kubonakala ngathi elo xesha leli unyana wakhe uAbhisalom wayefuna ukumbhukuqa ngalo. Wayegula kakhulu kangangokuba wayengakwazi ukumthintela uAbhisalom. Wayesazi ukuba iingxaki zentsapho yakhe yimiphumo yesono sakhe noBhatshebha. (2 Samuweli 12:7-14) Wenza ntoni ke? Wathandaza wathi: “Owu Yehova, ndibabale. Wuphilise umphefumlo wam, kuba ndonile kuwe.” (INdumiso 41:4) UDavide wayesazi ukuba uYehova umxolele, yaye wathembela kuye xa wayegula. Kodwa ngaba wayelindele ukuba uYehova amphilise ngokungummangaliso?
9. (a) Yintoni uYehova awayenzela uKumkani uHezekiya? (b) UDavide wayelindele ntoni kuYehova?
9 Yinyaniso kona ukuba uThixo wayebaphilisa abantu. Ngokomzekelo xa uKumkani uHezekiya wayegulel’ ukufa, uYehova wamphilisa. Waphila iminyaka eyi-15 eyongezelelekileyo. (2 Kumkani 20:1-6) Kodwa uDavide wayengalindelanga mmangaliso. Kunoko wayelindele ukuba uThixo amncede ngendlela awayenokumnceda ngayo umntu “onikela ingqalelo kwisisweli.” UDavide wayenobuhlobo obuhle noYehova, yiyo loo nto wamcelayo ukuba amthuthuzele aze amnyamekele ekuguleni kwakhe. Wamcela nokuba amphilise. Nathi sinokuyicela loo nto kuYehova.—INdumiso 103:3.
10. Kwenzeka ntoni kuTrofimo nakuEpafrodito, yaye oko kusifundisa ntoni?
10 Ngenkulungwane yokuqala, ayingawo onke amaKristu awaphiliswa ngemimangaliso, nangona umpostile uPawulos nabanye babekwazi ukuphilisa. (Funda iZenzo 14:8-10.) Umpostile uPawulos waphilisa uyise kaPubliyo owayegula kakhulu. “Wathandaza, wambeka izandla waza wamphilisa.” (IZenzo 28:8) Kodwa akazange aphilise wonke umntu amaziyo. Omnye wabahlobo bakhe uTrofimo wayejikeleza naye. (IZenzo 20:3-5, 22; 21:29) Xa wagulayo, uPawulos akazange amphilise. Ngoko kwafuneka ayeke ukuhamba naye, ashiyeke eMileto ukuze aphile. (2 Timoti 4:20) Omnye umhlobo kaPawulos, uEpafrodito, wajik’ ekufeni kukugula. Kodwa iBhayibhile ayitsho ukuba uPawulos wamphilisa.—Filipi 2:25-27, 30.
UMELE WAMKELE WAPHI AMACEBISO?
11, 12. Sazi ntoni ngoLuka, ibe kumele ukuba wamnceda njani uPawulos?
11 ULuka wayengugqirha ibe wayejikeleza noPawulos. (IZenzo 16:10-12; 20:5, 6; Kolose 4:14) Kumele ukuba wayedla ngokumnyanga uPawulos nabanye ababejikeleza. (Galati 4:13) Kanye njengoko uYesu watshoyo, “kwabo bagulayo” kufuneka ugqirha.—Luka 5:31.
Simele silumke xa abanye besicebisa ngezempilo
12 ULuka wayengugqirha oqeqeshiweyo, kungekhona nje umntu owayethanda ukucebisa ngezempilo. IBhayibhile ayisichazeli ukuba wabufundela phi okanye nini ubugqirha. Kodwa iyatsho ukuba uPawulos wathumela imibuliso kaLuka kumaKolose. Kusenokwenzeka ke ukuba uLuka wafundela ubugqirha kwisikolo saseLawodike, idolophu ekufutshane neKolose. Kwakhona, xa uLuka wayebhala incwadi yakhe yeVangeli neyeZenzo, wasebenzisa amagama obugqirha. Kuba wayengugqirha, wabhala ngamabali amaninzi ezihlandlo uYesu awaphilisa ngazo abantu.
13. Simele sikhumbule ntoni ngaphambi kokuba sicebise okanye samkele icebiso ngezempilo?
13 Namhlanje, abazalwana bethu abakwazi ukusiphilisa ngemimangaliso. Kodwa kuba befuna ukusinceda, basenokusicebisa nokuba asibacelanga. Kakade ke, amanye amacebiso awanabungozi. Ngokomzekelo, uPawulos wacebisa uTimoti ukuba asele iwayini. UTimoti wayehlutshwa sisisu, mhlawumbi ngenxa yokusela kwakhe amanzi angacocekanga. * (Funda umbhalo osemazantsi.) (Funda eyoku-1 kuTimoti 5:23.) Kodwa sifanele silumke. Umvakalisi usenokufuna sisele iyeza elithile okanye sitye ukutya okuthile. Usenokuthi oko kwanceda isalamane sakhe esasinengxaki efanayo. Kodwa loo nto ayithethi kuthi nathi siza kuncedakala. Sifanele sikhumbule ukuba enoba baninzi kangakanani abantu abancedwe liyeza elithile, lisenokuba yingozi kwabanye.—Funda iMizekeliso 27:12.
SEBENZISA UKUQONDA
14, 15. (a) Ngabantu abanjani esimele sibalumkele? (b) Yintoni esinokuyifunda kwiMizekeliso 14:15?
14 Sonke siyafuna ukuba sempilweni ukuze siphile kamnandi nokuze simsebenzele ngamandla ethu uYehova. Kodwa asifezekanga, ngoko soze singaguli. Xa sigula, kusenokubakho iindidi zonyango, yaye sinelungelo lokuzikhethela esilufunayo. Okubuhlungu kukuba, abanye abantu nezinye iinkampani ziye zithi zinawo amayeza okusinceda. Oko zikwenza kuba zifuna imali. Zinokuthi baninzi abantu abancedwe ngamayeza azo. Yaye ukuba siyagula, sinokufuna nantoni na enokusinyanga. Kodwa masingalilibali icebiso eliseLizwini likaThixo elithi: “Nabani na ongenamava ukholwa ngamazwi onke, kodwa onobuqili uyawaqwalasela amanyathelo akhe.”—IMizekeliso 14:15.
Simele sisebenzise ukuqonda, singakholelwa yonk’ into le
15 Ukuba sinobuqili okanye ubulumko, asiyi kukholelwa yonk’ into le ingakumbi ukuba loo mntu usicebisayo akazange afumane uqeqesho olufanelekileyo ngezonyango. Masizibuze: ‘Uthi eli yeza okanye ukutya ngendlela ethile kwabanceda abanye, kodwa ndazi njani ukuba yinyani loo nto? Enokuba bancedakele ke, ndazi njani ukuba ndiza kuncedakala nam? Ngaba andinakuphanda ngakumbi ndize ndithethe nabantu abaqeqeshelwe ukunyanga esi sigulo ndinaso?’—Duteronomi 17:6.
16. Sinokukusebenzisa njani ukuqonda xa sisenza izigqibo ngezonyango?
16 Simele sisebenzise ukuqonda okanye sibe ‘nengqondo ephilileyo’ xa sisenza izigqibo ngezonyango. (Tito 2:12) Oku kubaluleke kakhulu xa kubonakala ngathi olo nyango aluqhelekanga. Ngaba lo mntu ukuxelela ngolo nyango angakuchazela indlela olusebenza ngayo? Ngaba inkcazelo yakhe iyathandabuzeka? Ngaba oogqirha abaninzi bayavumelana naye? (IMizekeliso 22:29) Kusenokubakho umntu okuxelela ngonyango olutsha oogqirha abangekazi nto ngalo. Kodwa ngaba bukho ubungqina boko? Abanye basenokucebisa unyango olusebenza ngendlela engaqondakaliyo. Oku kunokuba yingozi kakhulu. Khumbula ukuba uThixo akafuni sisebenzise amandla omlingo.—Duteronomi 18:10-12; Isaya 1:13.
“MPILO-NTLE!”
17. Nguwuphi umnqweno oqhelekileyo esinawo?
17 Iqumrhu elilawulayo lenkulungwane yokuqala lathumela ileta kubazalwana emabandleni libaxelela izinto ababemele baziphephe. Ekupheleni kwaloo leta, labhala oku: “Ukuba niyazikhwebula kwezi zinto, niya kuphumelela. Mpilo-ntle!” (IZenzo 15:29) Nangona la yayingamazwi okubhabhayisa, asikhumbuza ukuba kuyinto eqhelekileyo ukunqwenela impilo entle.
18, 19. Yintoni esiyilindele ngemincili kwihlabathi elitsha?
18 Asifezekanga, ngoko asinakude singaguli. Ibe xa sigula, asilindelanga ukuba uYehova asiphilise ngokungummangaliso. Kodwa sikhangele phambili ekusiphiliseni kwakhe ngokupheleleyo kwixesha elizayo. KwiSityhilelo 22:1, 2 umpostile uYohane uthetha ‘ngamanzi obomi nemithi yobomi’ eya kuphilisa bonke abantu. Apha akabhekiseli kunyango lwamayeza esiza kulufumana ngoku okanye kwihlabathi elitsha. Kunoko, ubhekisela kuko konke uYehova noYesu abaza kukwenza ukuze siphile ngonaphakade.—Isaya 35:5, 6.
19 Ingathi alisafiki elo xesha limangalisayo. Kodwa okwangoku, siqinisekile ukuba uYehova uthanda ngamnye wethu, ibe uyayiqonda indlela esivakalelwa ngayo xa sigula. NjengoDavide, siqinisekile ukuba akasoze asilahle. Uya kusoloko ebanyamekela abo bathembekileyo kuye.—INdumiso 41:12.
^ isiqe. 13 Incwadi iThe Origins and Ancient History of Wine ithi oososayensi bafumanise ukuba iintsholongwane ezibangela utyatyazo zifa ngokukhawuleza xa zidityaniswe newayini.

robotstxt: allowed

filter: keep


text:
Real Steel Champions Hack Isixhobo
If you want to hack Real Steel Champions, wena endaweni ekunene. Morehacks Iqela liphuhlise isixhobo esitsha lo mdlalo kuhle. Robhothi okulwa emva kwesi badwelise Real Steel World Robot Boxing. Yakha eyakho intshatsheli yakho irobhothi kwaye ngegqudu kumabala. Is just one way to succeed in this game: ukwakha irobhothi inamandla! Kunzima kakhulu ukwenza oku ngaphandle kokuchitha imali yokwenene. Now you have Real Steel Champions Hack Isixhobo yaye unako forget about buying In-App purchases.
Ukuba usebenzisa zethu Real Steel Champions Cheat Isixhobo uyakwazi ukuqhawula lo mdlalo kulula kakhulu, ngemizuzu ngaphantsi ezimbini. Uza kukwazi ukuba Gold Unlimited kunye Coins Unlimited. Nge yimfumba yethu unako kongeza umdlalo yakho nasiphi na isixa ofuna, nanini ufuna. Kwakhona isixhobo wethu uya kukunika amandla ukuqhawula Energy Core. With Real Steel Champions Hack you can have Unlimited Energy Core simahla.
Senza oku yimfumba Kulula kakhulu ukuba ukusebenzisa. Unakho ukubona imiyalelo apha ngezantsi. Kukho amanyathelo amane elula ukuba kufuneka wenze ntoni hack Real Steel Champions. Kwakhona wenza esi sixhobo 100% olukhuselekileyo kunye Kukhuselekile ukusebenzisa. The iinkqubo onegunya kunye nokuChasene Ban luyasebenza ngokuzenzekelayo. Kufuneka isebenze Guard Protection Okushicilelweyo kwi ukuze abe 100% balinqabisa. Osisiqinisekiso ukuba akuyi kuba naziphi na iingxaki kunye umdlalo ukuba isebenze le nkqubo yokhuseleko. You can download our Real Steel Champions Hack Isixhobo ukusuka iqhosha ngezantsi. Esi sixhobo zingafuni ukufaka. Ukukhuphela nje, run and hack Real Steel Champions. vuyela!
imiyalelo:
- umxokozelo Real Steel Champions Hack
- Ukuqhagamshela ifowuni yakho kwi-PC
- Khetha iqonga lakho (Android / iOS) kwaye nqakraza Oluzenzekelayo iqhosha Device
- Khetha ofuna indlela yokusebenzisa isixhobo yethu
- Sebenzisa Yabalindi Protection Script
- Cofa iqhosha Hack Umdlalo ulinde kwimizuzu embalwa
- Khulula ifowuni kwaye uqale umdlalo
Iimbonakalo:
- Coins Unlimited
- Gold Unlimited
- Unlimited Energy Core
- 100% ekhuselekileyo
- Musa ezifuna ingcambu okanye Jailbreak


text:
ISAHLUKO 20
Umsebenzi Wokunceda Abanye
1, 2. (a) Bubuphi ubunzima awayephila phantsi kwabo amaKristu akwaYuda? (b) Luluphi uthando awalufumanayo amaKristu akwaYuda?
KUMALUNGA nonyaka ka-46. Indlala ibhokile kwaYuda. Abalandeli bakaKristu abangamaYuda abanamali yokuhlawula amaxabiso antingileyo egcuntswana leenkozo ezazinkinkishwa ngelo xesha. Balambile yaye indlala ibhalwe ebusweni. Sekunjalo, isandla sikaYehova sele siza kubakhusela ngendlela abangazange bayibona abalandeli bakaKristu. Yintoni eza kwenzeka?
2 Ngenxa yendlela asokola ngayo amaKristu angamaYuda ahlala eYerusalem nakwaYuda, amaKristu akwa-Antiyokhwe yaseSiriya angamaYuda naweeNtlanga, aqokelela imali yokunceda la maKristu asokolayo. Akhetha abazalwana ababini, uBarnabas noSawule, ukuba bayise kubadala baseYerusalem. (Funda IZenzo 11:27-30; 12:25.) Yiba nomfanekiso-ngqondweni wendlela abavakalelwa ngayo abazalwana bakwaYuda lolu thando lwabazalwana bakwa-Antiyokhwe!
3. (a) Abantu bakaThixo abaphila kule mihla bawulandela njani umzekelo owamiselwa ngamaKristu akwa-Antiyokhwe? Nika umzekelo. (Funda nebhokisi ethi “ Uncedo Olukhulu Lokuqala Olwanikelwa Kula Maxesha Ethu.”) (b) Yiyiphi imibuzo esiza kuyihlolisisa kwesi sahluko?
3 Le yaba yingxelo yokuqala eyabhalwayo ngamaKristu ahlala kwelinye ilizwe awanceda amanye amaKristu. Namhlanje, senza kanye oko kwenziwa ngabazalwana bethu bakwa-Antiyokhwe. Xa sisiva ukuba amaKristu ahlala kwenye indawo antlithwe yintlekele okanye ayavavanywa, siyawanceda. * Ukuze siyiqonde indlela olo ncedo olufana ngayo neminye imisebenzi yamaKristu esiyenzayo, makhe sihlolisise le mibuzo mithathu: Kutheni siwujonga njengobulungiseleli lo msebenzi? Yintoni injongo yawo? Usinceda njani?
Isizathu Sokuba Umsebenzi Wokunceda Ube ‘Yinkonzo Engcwele’
4. UPawulos wawaxelela ntoni amaKristu aseKorinte ngobulungiseleli bamaKristu?
4 Kwileta yakhe yesibini awayeyibhalela abaseKorinte, uPawulos wathi amaKristu enza ubulungiseleli obuntlu-mbini. Nangona kuloo leta wayethetha namaKristu athanjisiweyo, namhlanje loo mazwi ayasebenza nakumaKristu ‘azezinye izimvu.’ (Yoh. 10:16) Obunye ubulungiseleli bethu ‘bubulungiseleli boxolelaniso,’ oko kukuthi, umsebenzi wethu wokushumayela nokufundisa. (2 Kor. 5:18-20; 1 Tim. 2:3-6) Ukanti obunye bobo sibenzela amanye amaKristu esikhonza nawo. Apha uPawulos wayebhekisela ngokukhethekileyo ‘kubulungiseleli bokunceda.’ (2 Kor. 8:4) Kwibinzana elithi “ubulungiseleli boxolelaniso” nelithi ‘ubulungiseleli bokunceda,’ igama elithi “ubulungiseleli” liguqulelwe kwigama lesiGrike elithi di·a·ko·niʹa. Kutheni kubalulekile nje oku?
5. Kutheni kubalulekile nje ukuba uPawulos athi umsebenzi wokunceda bubulungiseleli?
5 UPawulos wasebenzisa eli gama linye xa wayethetha ngokushumayela nokunceda abanye, edibanisa ubulungiseleli bokunceda nezinye iintlobo zobulungiseleli obabusenziwa libandla lamaKristu. Kamva wathi: ‘Kukho iintlobo ngeentlobo zobulungiseleli, ukanti inye yona iNkosi; kodwa benziwa ngumoya omnye ofanayo.’ (1 Kor. 12:4-6, 11) UPawulos wayefanisa iintlobo ezahlukahlukeneyo zobulungiseleli obenziwa ngamaKristu ‘nenkonzo engcwele.’ * (Rom. 12:1, 6-8) Yiloo nto wacinga ukuba kwakufanelekile ukuba anikele ngenxalenye yexesha lakhe ukuze ‘alungiselele abo bangcwele’!—Rom. 15:25, 26.
6. (a) Njengoko uPawulos watshoyo, kutheni umsebenzi wokunceda uyinxalenye yonqulo lwethu? (b) Chaza indlela umsebenzi wethu wokunceda abanye owenziwa ngayo ehlabathini lonke namhlanje. (Funda ibhokisi ethi “ Xa Kusehla Intlekele!”)
6 UPawulos wanceda amaKristu aseKorinte abona isizathu sokuba umsebenzi wokunceda abanye ube yinxalenye yobulungiseleli babo nokunqula uYehova. Phawula le ndlela wayeqiqa ngayo: AmaKristu anceda amanye kuba ‘elulamela iindaba ezilungileyo ezingoKristu.’ (2 Kor. 9:13) Ngoko, anceda amanye kuba efuna ukusebenzisa iimfundiso zikaKristu. UPawulos wathi, imisebenzi ayenzela abazalwana bawo ibonisa ‘ububele obungasifanelanga bukaThixo obugqwesileyo.’ (2 Kor. 9:14; 1 Pet. 4:10) Ithetha ngokunceda abazalwana bethu abasengxakini, iMboniselo kaDisemba 1, 1975, yathi: “Asimele siyithandabuze nakancinane into yokuba kuYehova uThixo nakuNyana wakhe uYesu Kristu le nkonzo ibaluleke ngokwenene.” Liyinene elokuba, umsebenzi wokunceda abanye yinxalenye ebalulekileyo yenkonzo engcwele.—Roma 12:1, 7; 2 Kor. 8:7; Heb. 13:16.
Eyona Njongo Yomsebenzi Wokunceda Abanye
7, 8. Yintoni injongo yethu yokuqala yobulungiseleli bethu bokunceda abanye? Cacisa.
7 Yintoni injongo yobulungiseleli bethu bokunceda abanye? UPawulos wawuphendula lo mbuzo kwileta yakhe yesibini awayeyibhalela abaseKorinte. (Funda eyesi-2 kwabaseKorinte 9:11-15.) Kwezi vesi, uPawulos wabalaselisa iinjongo ezintathu ezibalulekileyo esizenzela “ubulungiseleli bale nkonzo kawonke-wonke,” oko kukuthi, umsebenzi wokunceda. Makhe sithethe ngayo ibe nye ngexesha.
8 Eyokuqala, ubulungiseleli bethu bokunceda abanye buzukisa uYehova. Phawula indlela uPawulos asoloko ebalathisela ngayo abazalwana bakhe kuYehova uThixo kwezi vesi zintlanu zikwesi sibhalo singasentla. Lo mpostile ubakhumbuza ukuba “bambulele uThixo” nokuba babe ‘neembonakaliso ezininzi zombulelo kuThixo.’ (Ivesi 11, 12) Uthi ukunceda amanye amaKristu ‘kuzukisa uThixo,’ yaye kubonisa umbulelo ‘kububele obungasifanelanga bukaThixo obugqwesileyo.’ (Ivesi 13, 14) Uqukumbela ingxubusho yakhe yobulungiseleli bokunceda abanye ngokuthi: “Makubulelwe kuThixo.”—Ivesi 15;1 Pet. 4:11.
9. Umsebenzi wokunceda abanye unokuyitshintsha njani indlela abantu abacinga ngayo? Chaza umzekelo.
9 NjengoPawulos, namhlanje abakhonzi bakaThixo bajonga umsebenzi wokunceda abanye njengozukisa uYehova nohombisa imfundiso yakhe. (1 Kor. 10:31; Tito 2:10) Phofu ke, lo msebenzi usoloko unendima ebalulekileyo ekususeni ingcamango engafanelekanga abanayo abantu ngoYehova namaNgqina akhe. Ngokomzekelo: Kumnyango wendlu yalo, elinye ibhinqa elalihlala kummandla owantlithwa yinkanyamba lalinombhalo othi, “AmaNgqina KaYehova—Angangeni.” Ngenye imini, kwisitrato nje esiphambi kwesalo, labona abazalwana abakumsebenzi wokunceda amanye amaKristu belungisa indlu eyayonakaliswe yiloo nkanyamba. Iintsuku zalandelelana libukele aba basebenzi banobubele, laza ngeny’ imini laya kubabuza ukuba bangoobani. Lisakuva ukuba ngamaNgqina kaYehova, limangalisiwe lathi: “Bendikade ndinicingela ngenye indlela.” Lenza ntoni emva koko? Lawususa loo mbhalo.
10, 11. (a) Nguwuphi umzekelo obonisa ukuba sinceda abanye ukuze sifeze injongo yesibini? (b) Yiyiphi incwadi enceda abazalwana noodade abakumsebenzi wokunceda abanye? (Funda ibhokisi ethi “ Esinye Isixhobo Sokunceda Abo Banceda Abanye Ngexesha Lentlekele.”)
10 Eyesibini, ‘sinceda amanye amaKristu kwiintswelo zawo.’ (2 Kor. 9:12a) Sisoloko sifuna ukunceda ngamaxesha ongxamiseko ukuze sibanike isiqabu abazalwana noodadewethu. Ngoba? Ngenxa yokuba amalungu ebandla lamaKristu ‘angumzimba omnye,’ yaye ‘ukuba ilungu elinye liyabandezeleka, onke amanye amalungu abandezeleka kunye nalo.’ (1 Kor. 12:20, 26) Ngenxa yoko, uthando nobubele bubangela ukuba xa kukho ummandla ontlithwe yintlekele, abazalwana noodade abaninzi bashiye yonke into, bathathe izixhobo zabo, baze baye kunceda amanye amaKristu alapho. (Yak. 2:15, 16) Ngokomzekelo, ngo-2011, emva kokuba iJapan intlithwe yitsunami, iofisi yesebe laseMerika yathumela ileta kwiiKomiti Zokwakha Zenqila eziseMerika, ibuza enoba bangafumaneka kusini na “abazalwana abambalwa abafanelekayo” abanokunceda xa kusakhiwa kwakhona iiHolo zoBukumkani eJapan. Benzani abazalwana? Kwiiveki nje ezimbalwa, kwangena izicelo zokuya kunceda ezisuka kumatsha-ntliziyo aphantse abeyi-600—awavumayo ukuzibhatalela kwinqwelo-moya! Iofisi yesebe laseMerika yathi: “Simangaliswe yindlela abazalwana abasabele ngayo.” Xa omnye umzalwana waseJapan wabuza umzalwana osuka kwelinye ilizwe isizathu sokuba eze kunceda, wathi: “Abazalwana bethu baseJapan bayinxalenye ‘yomzimba wethu.’ Siyavakalelwa yintlungu abakuyo.” Ngenxa yothando lokuzincama abanalo, maxa wambi abazalwana abakumsebenzi wokunceda abanye bade babeke ubomi babo esichengeni ukuze bancede abazalwana babo. *—1 Yoh. 3:16.
11 Nabantu abangengomaNgqina bawuxabisa ngokwenene umsebenzi wethu wokunceda abanye. Ngokomzekelo, ngo-2013 emva kokuba iphondo laseArkansas, eMerika lintlithwe yintlekele, elinye iphephandaba lathi: “Indlela elungelelaniswe kakuhle ngayo intlangano yamaNgqina kaYehova yenza kube lula ngawo ukuthumela amatsha-ntliziyo xa kukho intlekele.” Kunjengokuba umpostile uPawulos watshoyo, ‘sinceda abazalwana bethu kwiintswelo zabo.’
12-14. (a) Kutheni kubalulekile nje ukuba sifeze injongo yesithathu yomsebenzi wethu wokunceda? (b) Ngawaphi amazwi abonisa ukubaluleka kokuqhubeka usenza imisebenzi yobuthixo?
12 Eyesithathu, sinceda abazalwana abaxhwalekileyo bakhonze uThixo ngendlela abebemkhonza ngayo ngaphambi kwentlekele. Kutheni kubalulekile nje oku? UPawulos uthi abo bafumana uncedo baya kuba ‘neembonakaliso ezininzi zombulelo kuThixo.’ (2 Kor. 9:12b) Yiyiphi enye indlela ebhetele abanokumbulela ngayo uYehova abo baxhwalekileyo ngaphandle kokukhawuleza baphinde bamkhonze ngendlela abebesenza ngayo ngaphambili? (Fil. 1:10) Ngo-1945 iMboniselo yathi: “UPawulos wavuma ukuba . . . kuqokelelwe iminikelo ngenxa yokuba yayinceda . . . abazalwana abangamaKristu abasweleyo ukuba bafumane izinto eziphathekayo baze babe namandla okwenza umsebenzi wokungqinela uYehova ngaphandle kweziphazamiso.” Sinenjongo efanayo nathi namhlanje. Xa bephinda beshumayela, abazalwana bethu abomelezi abamelwane babo abaxhwalekileyo nje kuphela, kodwa nabo bayomelela.—Funda eyesi-2 kwabaseKorinte 1:3, 4.
13 Khawuve oko kwathethwa ngabo bafumana uncedo, baza baphindela kumsebenzi wokushumayela owabomelezayo. Omnye umzalwana wathi: “Intsapho yethu yancedwa kukuya entsimini. Kwasinika isiqabu kwiinkxwaleko esasinazo njengoko sasizama ukuthuthuzela abanye.” Omnye udade wathi: “Ukucinga ngezinto zobuthixo kuphela kwandenza andayisa so ingxaki endandikuyo. Kwandenza ndaziva ndikhuselekile.” Ukanti omnye udade yena uthi: “Ngoxa sasingenawo amandla okulungisa izinto ezininzi, ukuya entsimini kwabangela mna nentsapho yam siyiqonde into elisiphathele yona ikamva. Ukuthetha nabanye ngethemba esinalo lehlabathi elitsha kwasenza saqiniseka ukuba zonke izinto ziza kwenziwa ntsha.”
14 Ukuya ezintlanganisweni ngomnye umsebenzi wobuthixo ekufuneka abazalwana bethu ababandezelekileyo bawenze bengalibazisanga. Funda ngoko kwenzeka kudade Kiyoko, owayesele esondele kwiminyaka eyi-60. Emva kokuba itsunami imphuce yonke into awayenayo ngaphandle kweempahla nezihlangu awayezinxibile, wayengazi ukuba uza kuphila njani. Omnye umdala wamxelela ukuba baza kuqhuba iintlanganiso zeveki nganye emotweni yakhe. UKiyoko uyabalisa: “Lo mdala kunye nenkosikazi yakhe, mna nomnye udade, sahlala emotweni. Saqhuba iintlanganiso ngendlela nje elula, yaye ngendlela engummangaliso zonke iinkumbulo zetsunami zathi shwaka engqondweni yam. Ndaba noxolo lwengqondo. Ezo ntlanganiso zandibonisa amandla ezinawo iintlanganiso zamaKristu.” Ethetha ngeentlanganiso awaya kuzo emva kwentlekele, omnye udade wathi: “Zandinceda ndakwazi ukunyamezela!”—Roma 1:11, 12; 12:12.
Ubulungiseleli Bokunceda Abanye Bubangela Iingenelo Zikanaphakade
15, 16. (a) Ziziphi iingenelo ezaziza kufunyanwa ngamaKristu aseKorinte nakwezinye iindawo xa esenza umsebenzi wokunceda abanye? (b) Thina singenelwa njani ngokwenza lo msebenzi namhlanje?
15 Ethetha ngobulungiseleli bokunceda abanye, uPawulos wathetha nangeengenelo ezaziza kufunyanwa ngabaseKorinte kunye namanye amaKristu ngenxa yokuba esenza lo msebenzi. Wathi: “Bayanikhungela, [amaKristu angamaYuda aseYerusalem awayencediwe] benilangazelela ngenxa yobubele obungasifanelanga bukaThixo obugqwesileyo kuni.” (2 Kor. 9:14) Ububele bamaKristu aseKorinte babangela ukuba amaKristu angamaYuda athandazele abo bazalwana baseKorinte, kuquka abeeNtlanga, yaye atsho abathanda kakhulu.
16 Ithetha ngoko kwathethwa nguPawulos ngeengenelo ezifunyanwa ngenxa yomsebenzi wokunceda kulo mhla wethu, iMboniselo kaDisemba 1, 1945, yathi: “Xa abantu abazinikele kuThixo abakwezinye iindawo benceda abanye abakhonza nabo, imele ukuba ibamanyanisa ngokwenene loo nto!” Kwenzeka kanye oko kwabo bakumsebenzi wokunceda abanye. Omnye umdala owayenceda kummandla owawunezikhukula uthi: “Umsebenzi wokunceda undenza ndisondele ngakumbi kubazalwana bam.” Omnye udade owayenombulelo ongazenzisiyo ngoncedo awalufumanayo uthi: “Ubuzalwana esinabo yeyona nto isenza sizive ngathi sikwiParadesi esemhlabeni.”—Funda IMizekeliso 17:17.
17. (a) Amazwi akuIsaya 41:13 asebenza njani kumsebenzi wokunceda abanye? (b) Chaza eminye imizekelo yendlela umsebenzi wokunceda omzukisa ngayo uYehova nendlela olomeleza ngayo umanyano lwethu. (Funda nebhokisi ethi “ Amatsha-ntliziyo Asehlabathini Azisa Uncedo.”)
17 Xa abasebenzi abanceda abanye befika kwindawo yentlekele, ngendlela ekhethekileyo abazalwana bethu abaxhwalekileyo babona ukunyaniseka kwesithembiso sikaThixo esithi: “Kuba mna, Yehova uThixo wakho, ndibamba isandla sakho sasekunene, ndithi kuwe, ‘Musa ukoyika. Mna ngokwam ndiza kukunceda.’” (Isa. 41:13) Emva kokuba esinde kwintlekele, omnye udade wathi: “Ndathi ndakubona umonakalo ewenzileyo ndaziva ndingenathemba, kodwa uYehova waba nam. Andinamazwi okuyichaza indlela abandinceda ngayo abazalwana.” Emva kokuba ummandla wabo untlithwe yintlekele, abadala ababini babhala ileta esuka kwibandla labo ethi: “Iintliziyo zazingamahlwili ngenxa yoko kwenziwa yinyikima, kodwa uYehova wasinceda esebenzisa abazalwana bethu. Sasifundile ngomsebenzi wokunceda abanye, kodwa ngoku, siwubona usenziwa kuthi.”
Ngaba Unokufaka Isandla?
18. Yintoni onokuyenza xa ufuna ukufak’ isandla kumsebenzi wokunceda abanye? (Funda nebhokisi ethi “ Wafumana Amathuba Okukhonza UThixo.”)
18 Ngaba uyafuna ukungcamla uvuyo olubangelwa ngumsebenzi wokunceda abanye? Ukuba uyafuna, ungalibali ukuba abantu abaza kunceda kulo msebenzi bakhethwa kubazalwana abakumsebenzi wokwakha iiHolo zoBukumkani. Ngoko cela ifomu kubadala bebandla lakho. Omnye umdala ekudala esenza lo msebenzi ucebisa oku: “Yiya kwindawo entlithwe yintlekele kuphela xa ucelwe yiKomiti Yokunceda Kwintlekele ukuba uye.” Ngaloo ndlela, umsebenzi wethu wokunceda uya kuqhubeka ngendlela elungeleleneyo.
19. Abasebenzi abanceda abanye bayibonisa njani into yokuba singabafundi bakaKristu bokwenyaniso?
19 Ngokwenene umsebenzi wokunceda abanye yindlela ebalaseleyo esibonisa ngayo ukuba sithobela umyalelo kaKristu wokuba ‘sithandane.’ Sikwabonisa nokuba singabafundi bakaKristu bokwenyaniso. (Yoh. 13:34, 35) Sisikelelwe ngokwenene namhlanje ngokuba nabasebenzi bokuzithandela abaninzi kangaka abazukisa uYehova ngokunceda abo babuxhasa ngokunyanisekileyo uBukumkani bukaThixo!
^ isiqe. 3 Esi sahluko sithetha ngomsebenzi wokunceda abazalwana noodadewethu. Sekunjalo, kwiimeko ezininzi, sikwanceda nabantu abangengomaNgqina.—Gal. 6:10.
^ isiqe. 5 Xa echaza “izicaka zolungiselelo” uPawulos wasebenzisa isininzi segama elithi di·aʹko·nos (ubulungiseleli).”—1 Tim. 3:12.
^ isiqe. 10 Funda inqaku elithi “Ukunceda Intsapho Yethu Yamakholwa EBosnia,” kwiMboniselo kaNovemba 1, 1994, iphepha 23-27.


text:
Chapter 14
1 Ngelo xesha wahliwa sisifo uAbhiya, unyana kaYarobheham.
2 Wathi uYarobheham kumkakhe, Khawusuke uzenze mntu wumbi, bangakwazi ukuba ungumkaYarobheham; uhambe uye eShilo; nanko apho uAhiya umprofeti, owandixelelayo ukuba ndiya kuba ngukumkani waba bantu;
3 uphathe esandleni sakho izonka ezilishumi, nemiqhathane, neselwa lobusi, uye kuye: wokuxelela okuya kubakho kulo mntwana.
4 Wenjenjalo umkaYarobheham, wesuka waya eShilo, wangena endlwini ka-Ahiya. Ke kaloku uAhiya ebengenakubona, ngokuba amehlo akhe abenorhatyazo ngobudala bakhe.
5 Wathi uYehova kuAhiya, Nanko umkaYarobheham eza kubuza into kuwe ngonyana wakhe; ngokuba esifa. Uze uthi, uthi, ukuthetha kuye; kuba wothi ekungeneni kwakhe, azenze mntu wumbi.
6 Kwathi, akusiva uAhiya isingqi seenyawo zakhe, engena emnyango, wathi, Ngena, mkaYarobheham, yini na ukuba uzenze mntu wumbi? Ndithunywe kuwe udaba olubi.
7 Yiya, uthi kuYarobheham, Utsho uYehova uThixo kaSirayeli, ukuthi, Ngenxa enokuba ndakuphakamisayo phakathi kwabantu, ndakwenza inganga kubantu bam amaSirayeli,
8 ndabukrazula ubukumkani endlwini kaDavide, ndakunika; wesuka akwafuza umkhonzi wam uDavide, owayigcinayo imithetho yam, owandilandelayo ngentliziyo yakhe yonke, ukuba enze okuthe tye kodwa emehlweni am;
9 wesuka wena wenza okubi ngaphezu kwabo bonke ababekho ngaphambi kwakho, waya wazenzela thixo bambi, nemifanekiso etyhidiweyo, ukuba undiqumbise, wandiphosa emva komhlana wakho:
10 ngako oko, yabona, ndiya kuyizisela ububi indlu kaYarobheham, ndiyinqamle kwaYarobheham yonke into eyindoda, ovalelweyo novulelweyo kwaSirayeli, ndiwatshayele amavela-mva endlu kaYarobheham, njengokutshayelwa kwelindle, kude kuthi tu.
11 OkaYarobheham ofela phakathi komzi, uya kudliwa zizinja; ofela endle, uya kudliwa ziintaka zezulu; ngokuba uYehova ethethile.
12 Suk’ ume ke wena, uhambe uye endlwini yakho; ekungeneni kweenyawo zakho kuwo umzi, uya kufa umntwana.
13 Ommbambazelela onke amaSirayeli, amngcwabe; ngokuba nguye yedwa kwaYarobheham, oya kungena engcwabeni; ngenxa yokuba kufunyenwe kuye kukho into elungileyo, ebhekisele kuYehova, uThixo kaSirayeli, endlwini kaYarobheham.
14 UYehova uya kuzivelisela ukumkani kwaSirayeli, oya kuyinqamla indlu kaYarobheham loo mini, Ndisathetha ntoni na, sekunjalo nje?
15 UYehova uya kubetha kumaSirayeli, njengengcongolo izanyazanyiswa ema nzini, awanyothule amaSirayeli emhlabeni olungileyo, awawunika ooyise, awachithachithele phesheya koMlambo, ngenxa enokuba enze ooAshera bawo, amqumbisa uYehova;
16 awanikele amaSirayeli ngenxa yesono sikaYarobheham, owonayo, wawonisa ngaso amaSirayeli.
17 Wesuka ke umkaYarobheham, wahamba, wafika eTirtsa, wathi akuthi ukunyathela embundwini womnyango wendlu, wafa umntwana.
18 Amngcwaba, ammbambazelela amaSirayeli onke ngokwelizwi likaYehova, awalithethayo ngomkhonzi wakhe, uAhiya umprofeti.
19 Ezinye izinto zikaYarobheham, ukulwa kwakhe, nokulawula kwakhe, nanko kubhaliwe encwadini yemicimbi yemihla yookumkani bakwaSirayeli.
20 Imihla awayengukumkani ngayo uYarobheham ngamashumi amabini anesibini iminyaka; walala kooyise. UNadabhi, unyana wakhe, waba ngukumkani esikhundleni sakhe.
21 Ke uRehabheham, unyana kaSolomon, waye engukumkani kwaYuda. URehabheham ubeminyaka imashumi mane anamnye ezelwe ukuba ngukumkani kwakhe; waba neminyaka elishumi elinesixhenxe engukumkani eYerusalem, umzi awawunyulayo uYehova ezizweni zonke zakwaSirayeli, ukuba alibeke khona igama lakhe. Igama lonina belinguNahama, umAmonikazi.
22 AmaYuda enza ububi emehlweni kaYehova, amkhweletisa ngaphezu kwako konke ababekwenzile ooyise ngezono zabo, ababesona ngazo.
23 Azakhela nazo izinganga, nezimiso zamatye, nooAshera, ezindulini zonke eziphakamileyo, naphantsi kwemithi yonke eluhlaza.
24 Kananjalo bekukho amang’awu elizweni, enza ngokwamasikizi onke eentlanga, awazigqogqayo uYehova phambi koonyana bakaSirayeli.
25 Kwathi ngomnyaka wesihlanu wokumkani uRehabheham, kwenyuka uShishaki, ukumkani waseYiputa, wayifikela iYerusalem.
26 Wabuthabatha ubuncwane bendlu kaYehova nobuncwane bendlu yokumkani; wabuthabatha bonke; wazithabatha zonke iingweletshetshe zegolide awazenzayo uSolomon.
27 Ukumkani uRehabheham wenza iingweletshetshe zobhedu esikhundleni sazo, waziphathisa abathetheli bezigidimi ezibe zigcina umnyango wendlu yokumkani.
28 Ubesakuthi, akuya ukumkani endlwini kaYehova, ziziphathe izigidimi ezo, zize zizibuyisele egumbini logcino lwezigidimi.
29 Ezinye izinto zikaRehabheham, nako konke awakwenzayo, azibhalwanga na encwadini yemicimbi yemihla yookumkani bakwaYuda?
30 Yaye iyimfazwe phakathi koRehabheham noYarobheham yonke imihla.
31 URehabheham walala kooyise, wangcwatyelwa kooyise emzini kaDavide. Igama lonina belinguNahama, umAmonikazi. UAbhiyam, unyana wakhe, waba ngukumkani esikhundleni sakhe.


text:
Chapter 12
1 Phakathi koko, kuthe akubon’ ukuba ahlanganisene ndawonye amawaka-waka abantu, ngokokude banyathelane, waqala ukuthi kubafundi bakhe, Phambi kwako konke, lilumkeleni igwele labaFarisi, eliluhanahaniso.
2 Akukho nto ke igqunyiweyo, engasayi kutyhilwa; nefihlakeleyo, engasayi kwaziwa.
3 Ngenxa enokuba konke enikuthethe emnyameni, kuya kuviwa emhlotsheni; nenikuthethe endlebeni emagumbini, kuya kumenyezwa phezu kwezindlu.
4 Ndithi ke kuni, zihlobo zam, Musani ukuboyika abo babulala umzimba, baze emva koko bangabi nanto yimbi bangayenzayo.
5 Ndiya kunibonisa ke enomoyika; yoyikani lowo uthi emva kokubulala, abe negunya lokuphosa esihogweni. Ewe, ndithi kuni, Yoyikani yena lowo.
6 Abathengiswa ngeepeni ezimbini na oongqatyana abahlanu? Ukanti akukho namnye kubo olityelweyo emehlweni kaThixo.
7 Kwaneenwele ezi zentloko yenu zibaliwe zonke; musani ukoyika ngoko, nibagqithile oongqatyana abaninzi nina.
8 Ndithi ke kuni, Wonke umntu othe wandivuma phambi kwabantu, kwanoNyana woMntu uya kumvuma phambi kwezithunywa zikaThixo.
9 Ondikhanyeleyo ke emehlweni abantu, wokhanyelwa emehlweni ezithunywa zikaThixo.
10 Nomntu wonke oya kuthetha ilizwi elibi ngoNyana woMntu, woxolelwa; kodwa lowo unyelise uMoya oyiNgcwele, akasayi kuxolelwa.
11 Xa sukuba ke benizisa ezindlwini zesikhungu, nakwizilawuli, nakwabanegunya, ize ningaxhaleli ukuba ningaziphendulela ngokunjani na, nangantoni na, nokuba ningathethani na.
12 Kuba uMoya oyiNgcwele uya kunifundisa ngalo elo lixa izinto enimelwe kukuthi nithethe zona.
13 Ke kaloku uthe ubani kuye endimbaneni, Mfundisi, yitsho kumzalwana wam, ahlulelane nam ilifa.
14 Uthe ke yena kuye, Mntundini, ndimiswe ngubani na ukuba ndibe ngumahluli nomabi phakathi kwenu?
15 Wathi ke kubo, Lumkani, nizilinde ngasekubaweni; ngokuba ubomi bomntu abumi ngabuninzi bempahla yakhe.
16 Wathetha ke umzekeliso kubo, esithi, Umhlaba womntu othile osisityebi wachuma kakhulu;
17 wayecamanga phakathi kwakhe, esithi, Ndiya kuthini na; ngokuba andinandawo ndiya kuzihlanganisela kuyo iziqhamo zam?
18 Wathi, Nantsi into endiya kuyenza; ndiya kubawisa phantsi oovimba bam, ndakhe abangaphezulu kwabo; ndizihlanganisele khona zonke izilimo zam, nezinto zam ezilungileyo;
19 ndithi kuwo umphefumlo wam, Mphefumlo, unezinto ezininzi ezilungileyo, ezibekelwe iminyaka emininzi; phumla, yidla, sela, yiba nemihlali.
20 Uthe ke uThixo kuye, Msweli-kuqonda, ngobu busuku umphefumlo wakho uya kubizwa kuwe; ziya kuba zezikabani na ke ezo zinto uzilungisileyo?
21 Unjalo lowo uziqwebela ubutyebi, engenabutyebi kuThixo.
22 Wathi ke kubo abafundi bakhe, Ngenxa yoko ndithi kuni, Musani ukubuxhalela ubomi benu, ngokuthi ningadla ntoni na; kwanomzimba, ngokuthi ningambatha ntoni na.
23 Ubomi bukhulu kunokudla, nomzimba kunento yokwambatha.
24 Qondani ngamahlungulu la, ngokuba akahlwayeli, akavuni; kuwo akukho qonga navimba, kanti noko uThixo uyawondla; nina nibeke phi na ke, ukuzigqitha iintaka!
25 Nguwuphi na ke kuni onokuthi ngokuxhala ongeze ebukhulwini bakhe ikubhite ibe nye?
26 Ukuba ngoko aninako ukwenza neyona nto incinane, yini na ukuba nizixhalele ezinye?
27 Qondani ngeenyibiba, ukuhluma kwazo; azibulaleki, azisonti nokusonta; ndithi ke kuni, Naye uSolomon, kubo bonke ubunewunewu bakhe, wayengavathanga nanjenganye yazo ezi.
28 Ukuba ke ingca, leyo isendle, ethi namhla ibekho, ize ngomso iphoswe eziko, wenjenjalo uThixo ukuyambesa, wobeka phi na ke kuni, bantundini balukholo luncinane?
29 Nani nize ningafuni ukuthi ningadla ntoni na, nisele ntoni na; kanjalo nize ningathingazi;
30 ngokuba zonke ezo nto zingxanyelwe ziintlanga zehlabathi; uYihlo ke uyazi ukuba niziswele ezo zinto.
31 Funani ubukumkani bukaThixo nina, zaye zonke ezo zinto ziya kongezelelwa kuni.
32 Musani ukoyika, mhlambi mncinane; ngokuba kukholekile kuYihlo ukuninika ubukumkani.
33 Thengisani ngeempahla zenu, nilize ngazo; zenzeleni iingxowa zemali ezingagugiyo, ubutyebi obungapheliyo emazulwini, apho kungasondeliyo sela, kungonakalisiyo nanundu;
34 kuba apho bukhona ubutyebi benu, yoba lapho nentliziyo yenu.
35 Mazibe zibhinqiwe izinqe zenu, nezibane zenu zivutha;
36 nani nibe njengabantu abayilindileyo inkosi yabo, xeshikweni iya kubuya emsithweni; ukuze bathi, yakufika inkqonkqoze, bayivulele kwaoko.
37 Banoyolo abo bakhonzi, eyothi yakufika inkosi, ibafumane belindile. Inene ndithi kuni, iya kubhinqa, ibangqengqise bona, ize isondele ibalungiselele.
38 Nokuba ithe yeza ngowesibini umlindo wobusuku, nokuba ithe yeza ngowesithathu umlindo, yafika kunjalo, banoyolo abo bakhonzi.
39 Kwazini ke oku, ukuba umninindlu ebesazi ukuba isela liza ngaliphi na ilixa, ange elindile, akayiyekela indlu yakhe igqojozwe.
40 Nani ngoko yibani nilungile; ngokuba uNyana woMntu uza ngelixa eningalikhumbuleliyo.
41 Wathi ke uPetros kuye, Nkosi, lo mzekeliso uwuthetha kuthi, uwuthetha kubo bonke, kusini na?
42 Ithe ke iNkosi, Ngubani na ke elo gosa lithembekileyo, liqondileyo, eyothi inkosi ilimise phezu kwabendlu yayo, ukuze libanike umamkelo wabo wokudla ngexesha elifanelekileyo?
43 Unoyolo loo mkhonzi eyothi, yakufika inkosi yakhe, imfumane esenjenjalo.
44 Inene ndithi kuni, iya kummisa phezu kwayo yonke impahla yayo.
45 Ukuba ke loo mkhonzi uthe entliziyweni yakhe, Inkosi yam iyalibala ukuza; aze aqale azibethe izicaka nezicakakazi, adle, asele, anxile:
46 yofika inkosi yaloo mkhonzi ngemini angayilindeleyo, nangelixa angalaziyo, ize imnqumle kubini, immisele isabelo sakhe nabangathembekileyo.
47 Yena ke loo mkhonzi, ubekwazi ukuthanda kwenkosi yakhe, akalungisa, akenza ngokuthanda kwayo, uya kutyatyulwa ngemivumbo emininzi;
48 ke yena obengazi, wenza ke okufanele imivumbo, uya kutyatyulwa ibe mbalwa. Kubo bonke abanikwe okukhulu, kuya kufunwa okukhulu kubo; nakulowo kubekwe okukhulu kuye, kuya kubizwa okungaphezulu.
49 Ndize kuphosa umlilo ehlabathini; hayi, ukufuna kwam, ukunga unge useluphenjiwe!
50 Kukho ke lubhaptizo ndifanele ukubhaptizwa ngalo; asikuko nokuba ndicinezelekile lude lufezeke.
51 Niba ndize kungenisa uxolo na ehlabathini? Ndithi kuni, Hayi, kanye ndize kungenisa imbambano.
52 Kuba kuya kuthi, kuthabathela kwalapha, kubekho abahlanu ndlwini-nye bebambene, abathathu bebambene nababini, nababini bebambene nabathathu.
53 Kuya kubambana uyise nonyana, unyana noyise; unina nentombi, intombi nonina; uninazala nomolokazana, umolokazana noninazala.
54 Wayesithi ke nakuzo izihlwele, Xa nithe nalibona ilifu liphuma entshonalanga, nithi kwaoko, Kuza isiphango; kusuke kube njalo.
55 Naxa sukuba nibona umoya wasezantsi uvuthuza, nithi, Kuya kubakho ulophu; lusuke lubekho.
56 Bahanahanisindini, niyakwazi ukuyicalula imbonakalo yomhlaba neyezulu; kungani na ke ukuba ningalicaluli lona eli xesha?
57 Yini na ke ukuba nina ngokwenu ningakwahluli okububulungisa?
58 Kuba xa uya nommangaleli wakho phambi komlawuli, yithi endleleni apho usebenze ukuthi uzikhulule kuye; hleze akurholele kumgwebi, aze umgwebi akunikele kumsila, umsila ukuphose entolongweni.
59 Ndithi kuwe, Akusayi kukha uphume khona apho, ude uhlawule nemalanana yokugqibela.


text:
Chapter 40
1 Ilizwi elafikayo kuYeremiya, livela kuYehova, emveni kokuba ebendululwe eRama nguNebhuzaradan, umthetheli wabasiki, ekumthabatheni kwakhe ekhonkxiwe ngemixokelelwane phakathi kwabafudusiweyo bonke baseYerusalem nabakwaYuda, ababefuduselwa eBhabheli.
2 Umthetheli wabasiki wamthabatha ke uYeremiya, wathi kuye, UYehova uThixo wakho wathetha obu bubi ngale ndawo;
3 uYehova wabufikisa, wenza njengoko wakuthethayo; ngokuba nonayo kuYehova, analiphulaphula izwi lakhe, yabakho ke le nto kuni.
4 Kaloku ke yabona, ndiyayicombulula namhla imixokelelwane esezandleni zakho. Ukuba kuthe kwalunga emehlweni akho ukuya nam eBhabheli, yiza, ndolimisa iliso lam kuwe; ukuba kuthe kwakubi emehlweni akho ukuya nam eBhabheli, yeka ke. Uyabona, ilizwe lonke liphambi kwakho; ukuya apho kuthe kwalunga kwathi tye emehlweni akho, oko kokwakho, yiya khona.
5 Uthe ke engekabuyi, wathi, Buyela kuGedaliya unyana ka-Ahikam, unyana kaShafan, owenziwa umveleli ngukumkani waseBhabheli emizini yakwaYuda, uhlale naye phakathi kwabantu; okanye uye apho kuthe tye emehlweni akho ukuya khona. Umthetheli wabasiki wamnika umxhesho nesipho, wamndulula.
6 UYeremiya waya kuGedaliya unyana ka-Ahikam eMizpa, wahlala naye phakathi kwabantu ababesele elizweni.
7 Ke kaloku beva bonke abathetheli bezimpi ezisendle, bona namadoda abo, ukuba ukumkani waseBhabheli umenze umveleli welizwe uGedaliya unyana ka-Ahikam, nokuba umenze umveleli wamadoda, nabafazi, nabantwana, nezisweli zelizwe, kwababengafuduselwanga eBhabheli.
8 Beza ke kuGedaliya eMizpa, inguIshmayeli unyana kaNetaniya, noYohanan noYonatan oonyana bakaKareba, noSeraya unyana kaTanumete, noonyana bakaEfayi waseNetofa, noYezaniya umntu waseMahaka, bona namadoda abo.
9 UGedaliya unyana ka-Ahikam, unyana kaShafan, wabafungela namadoda abo, esithi, Musani ukoyika ukuwakhonza amaKaledi; hlalani kweli lizwe, nimkhonze ukumkani waseBhabheli, kulunge kuni.
10 Yabonani, ndihleli eMizpa, ukuze ndime phambi kwamaKaledi, aya kuza kuthi; ke nina hlanganisani iwayini, neziqhamo zasehlotyeni, neoli, nibeke ezityeni zenu, nihlale emizini yenu, enithe nayithimba.
11 NamaYuda onke abe ekwelakwaMowabhi, nakoonyana baka-Amon, nakwelakwaEdom, nabasemazweni onke, eva ukuba ukumkani waseBhabheli umise amasalela kwaYuda, nokuba umenze umveleli wawo uGedaliya unyana ka-Ahikam, unyana kaShafan.
12 Abuya ke onke amaYuda, ezindaweni zonke abegxothelwe kuzo, eza elizweni lakwaYuda kuGedaliya eMizpa, abutha iwayini neziqhamo zasehlotyeni, zazininzi kakhulu.
13 Ke kaloku uYohanan unyana kaKareha, nabathetheli bonke bezimpi ababesemaphandleni, beza kuGedaliya eMizpa.
14 Bathi kuye, Uhleli usazi na ukuba uBhahalisi, ukumkani woonyana baka-Amon, uthume uIshmayeli unyana kaNetaniya, ukuba akubulale? Ke uGedaliya unyana ka-Ahikam ubengakholwa ngabo.
15 UYohanan unyana kaKareha wathetha kuGedaliya ngasese eMizpa, wathi, Makhe ndiye ndimbulale uIshmayeli unyana kaNetaniya, kungazi mntu; yini na ukuba ade abulale wena, achithwachithwe amaYuda onke ahlanganisene kuwe, atshabalale amasalela akwaYuda?
16 UGedaliya unyana ka-Ahikam wathi kuYohanan unyana kaKareha, Musa ukuyenza loo nto; ngokuba uthetha ubuxoki ngoIshmayeli.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 Ngonyaka wesithathu kaKoreshi+ ukumkani wasePersi, uDaniyeli ogama linguBheleteshatsare;+ watyhilelwa udaba oluthile, oluyinyaniso, noluphathelele umkhosi omkhulu.+ Waluqonda olo daba, wawuqonda nombono lowo.+
2 Ngaloo mihla mna, Daniyeli, ndandizilile+ kangangeeveki ezintathu.
3 Andidlanga sonka simnandi, akungenanga nyama okanye wayini emlonyeni wam, yaye andizithambisanga zada zaphela iiveki ezintathu.+
4 Kwaye ngomhla wamashumi amabini anesine wenyanga yokuqala, ngoxa ndandiseludongeni lomlambo omkhulu, oko kukuthi, iHidekeli,+
5 ndawaphakamisa amehlo am ndaza ndabona indoda ethile eyayambethe ilinen,+ ibhinqe esinqeni+ sayo igolide yaseUfazi.+
6 Umzimba wayo wawunjengekrizolite,+ ubuso bayo bunjengembonakalo yombane,+ amehlo ayo enjengezikhuni zomlilo,+ iingalo zayo neenyawo zayo zinjengobhedu olumenyezelisiweyo,+ ilizwi layo linjengesandi sesihlwele.
7 Lo mbono ke wabonwa ndim ndedwa, mna Daniyeli; wona amadoda endandikunye nawo akazange awubone.+ Asuka afikelwa luloyiko olukhulu, aza abaleka aya kuzimela.
8 Ndaza mna—ndasala ndedwa, ndawubona ke lo mbono mkhulu. Ndaphelelwa ngamandla, nobuso bam bambatsha.+
9 Ndayiva ithetha; ndathi ndisaphulaphule ndalala yoyi,+ ubuso bam bubheke emhlabeni.+
10 Ndeva ndichukunyiswa sisandla,+ sandiphakamisa ndaguqa ngamadolo ndaza ndaxhathisa ngeentende zezandla zam.
11 Yathi kum:
“Daniyeli, wena ndoda inqweneleka kakhulu,+ phakama ume apho ubumi khona, uze uwagqale la mazwi ndiza kukuxelela wona,+ kuba ndithunywe kuwe.”
Yakutsho ke ndaphakama, ndingcangcazela.
12 Yahlabela mgama yathi kum: “Musa ukoyika,+ Daniyeli, kuba kususela kumhla wokuqala owayinikelayo intliziyo yakho ekuqondeni+ nasekuzithobeni kwakho phambi koThixo+ wakho amazwi akho avakele, ngoko ke ndize ngenxa yamazwi akho.+
13 Kodwa inkosana+ yommandla wasebukhosini wasePersi+ yamelana+ nam iintsuku ezingamashumi amabini ananye, wada uMikayeli,+ omnye weenkosana ezibalaseleyo,+ weza kundinceda; wandikhulula apho ndandithintelwe khona ngakookumkani basePersi.+
14 Ngoko ke ndize kukuchazela izinto eziya kuhlela abantu bakowenu+ ekupheleni kwemihla,+ kuba lo mbono+ usengowemihla ezayo.”+
15 Ithe ke yakutsho, ndajonga phantsi+ ndisikwe umlomo.
16 Wasuka othile ofana noonyana babantu wachukumisa imilebe yam,+ ndaza ndawuvula umlomo wam ndathetha+ ndathi kulowo wayemi phambi kwam: “Owu nkosi yam,+ lo mbono unditsho ndonganyelwa kukoyika, ndaphelelwa nangamandla.+
17 Ndikwaze njani na ke ngoku mna mkhonzi wakho, ukuthetha nawe nkosi yam?+ Kude kube ngoku bendiphelelwe ngamandla, kungasekho mpefumlo iseleyo konke konke kum.”+
18 Waphinda wandichukumisa lowo unembonakalo enjengeyomntu wasemhlabeni, wandomeleza.+
19 Wandula ke wathi: “Musa ukoyika,+ ndoda inqweneleka kakhulu.+ Ngamana ungaba noxolo.+ Yomelela, ewe, yomelela.”+ Akuba etshilo ndomelela ndaza ekugqibeleni ndathi: “Ungathetha nkosi yam,+ kuba undomelezile.”+
20 Ngoko wahlabela mgama wathi:
“Uyazi ngokwenene na ukuba ndizeleni kuwe? Yaye ngoku ndiza kubuya ndiye kulwa nenkosana yasePersi.+ Xa ndisimka kuya kuza nenkosana yaseGrisi.+
21 Noko ke, ndiza kukuxelela izinto ezibhalwe phantsi embhalweni wenyaniso,+ yaye akukho namnye undixhasayo ekulweni nazo ngaphandle kukaMikayeli,+ inkosana yenu.+
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
Daniyeli 10
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Eyoku-1—Yitya Ukutya Okunesondlo
“Yitya, kodwa musa ukutya kakhulu. Yitya imifuno emininzi.” Umbhali uMichael Pollan walishwankathela ngaloo mazwi icebiso elilula eliphathelele ukutya ukutya okunesondlo. Wayethetha ukuthini?
Yitya ukutya okuphekiweyo. Yitya ukutya obekutyiwa ngabantu kangangeenkulungwane kunokuba utye ukutya kwanamhlanje njengoko kusezinkonkxeni. Ukutya okuthengiswa sele kuvuthiwe kudla ngokuba neswekile, ityuwa namafutha amaninzi zinto ezo ezinxulunyaniswa nesifo sentliziyo, ukufelwa licala, umhlaza nezinye izifo. Zama ukukubilisa ukutya xa ukupheka kunokuba ukuqhotse ngamafutha. Sebenzisa ezinye izinongo ukuze unciphise ukusebenzisa ityuwa. Qiniseka ukuba utya inyama evuthiweyo yaye ungaze utye ukutya okubolileyo.
Musa ukutya kakhulu. IWorld Health Organization ithi ehlabathini lonke liyanda inani labantu abatyebileyo nabatyebe ngokugqithiseleyo yaye oko kudla ngokubangelwa kukutya kakhulu. Olunye uphando lwafumanisa ukuba kwamanye amazwe aseAfrika “baninzi abantwana abatyebileyo kunabo bangondlekanga.” Abantwana abatyebe ngokugqithiseleyo basengozini yokuba neengxaki zempilo kuquka isifo seswekile, ngoku nakwikamva. Bazali, miselani abantwana benu umzekelo ngokungatyi kakhulu.
Yitya imifuno neziqhamo ezininzi. Yitya iziqhamo ezahlukahlukeneyo, imifuno nokutya okuziinkozo kunokuba utye inyama nestatshi. Ukuba uqhele ukutya inyama, zama ukutya intlanzi kanye okanye kabini ngeveki endaweni yenyama. Nciphisa izinga okutya ngalo ukutya okunjengepasta, isonka esimhlophe nerayisi emhlophe, kuba oko kutya akunasondlo. Kodwa ke kuphephe ukuzibaxa izinto. Bazali khuselani impilo yabantwana benu ngokubafundisa ukuba bathande ukutya okusempilweni. Ngokomzekelo, kunokuba nibathengele iichips okanye iilekese, bapheni amandongomane, iziqhamo nemifuno.
Sela amanzi amaninzi. Abazali nabantwana kufuneka basele amanzi amaninzi nezinye iziselo ezingenaswekile yonke imihla. Wasele kakhulu ingakumbi xa kutshisa, usebenza nzima naxa usenza umthambo. Iziselo ezinjalo zinceda inkqubo yokucola ukutya, zicoca umzimba kwiityhefu, ziphucula ulusu yaye zinciphisa nomzimba. Zikunceda uzive uze ubonakale usegazini. Kuphephe ukubusela ngokugqithiseleyo utywala neziselo ezineswekile eninzi. Ukusela isiselo esihlwahlwazayo sibe sinye ngosuku kunokukwenza utyebe ngeekhilogram ezisixhenxe ngonyaka.
Kwamanye amazwe kunzima ukufumana amanzi acocekileyo yaye kubiza imali eninzi. Sekunjalo, ukusela amanzi kubalulekile. Amanzi angacocekanga kufuneka abiliswe okanye afakwe amayeza. Kuthiwa baninzi abantu ababulawa ngamanzi angacocekanga kunabo bafa emfazweni okanye kwiinyikima; amanzi angcolileyo kuthiwa abulala abantwana abangama-4 000 ngosuku. IWorld Health Organization ithi iimveku zifanele zincanciswe ibele kuphela kwiinyanga ezintandathu zokuqala zizelwe, zize emva koko ziqhubeke zincanca ibele zize zitye nokunye ukutya de zibe neminyaka emibini.


text:
EZISEMATHENI
EOstriya
Kwidolophu YaseOstriya Kuhlonitshwa AmaNgqina KaYehova Ayi-31 Awabulawa NgamaNazi
Ilitye LaseTechelsberg lalenzelwe ukukhumbula amaNgqina KaYehova awaphathwa kabuhlungu ngamaNazi ngeMfazwe Yehlabathi II.
Utyhilo Litye Lesikhumbuzo LeNgqina LaseAustria Elabulawa NgamaNazi, Usodolophu Sisithethi Esiphambili
UGabriele Votava unikela intetho kukhunjulwa uGerhard Steinacher, iNgqina likaYehova, elabulawa lineminyaka eyi-19 ngenxa yokungavumi ukuxhasa inkonzo yasemkhosini.
AmaNgqina KaYehova Awongwa KwiNkampu Yoxinaniso YaseGusen
NgoAprili 13, 2014, kwatyhilwa ilitye elenzelwe ukukhumbula amaNgqina kaYehova ayi-450 ayebanjwe ngamaNazi kwiinkampu zoxinaniso eziseAustria, iMauthausen neGusen.


text:
Januwari 4-10
2 KRONIKE 29–32
Ingoma 114 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Unqulo Lokwenyaniso Lufuna Kusetyenzwe Nzima”: (imiz. 10)
2Kr 29:10-17—UHezekiya uzimisele ukubuyisela unqulo lokwenyaniso
2Kr 30:5, 6, 10-12—UHezekiya umema bonke abantliziyo zinyanisekileyo ukuba bahlanganisane ukuze banqule
2Kr 32:25, 26—UHezekiya ulungisa ukuba nekratshi kwakhe ngokuthobeka (w05 10/15 25 ¶20)
-
Ukwemba Ubuncwane ObuseBhayibhileni: (imiz. 8)
2Kr 29:11—UHezekiya wawumisela njani umzekelo omhle wokubeka izinto zokuqala kwindawo yazo? (w13 11/15 17 ¶6-7)
2Kr 32:7, 8—Yiyiphi eyona nto sinokuyenza enokusinceda silungiselele iingxaki ezisezayo? (w13 11/15 20 ¶17)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: 2Kr 31:1-10 (imiz. 4 nangaphantsi)
YIKHUTHALELE INTSIMI
Lungiselela Iintshumayelo Zale Nyanga: (imiz. 15) Ingxubusho. Dlala ividiyo yokuqala Yentshumayelo yeMboniselo Onokuyisebenzisa uze emva koko uxubushe iingongoma eziphambili. Balaselisa indlela umvakalisi aye wasibeka ngayo isiseko sokubuyela. Yenza okufanayo nangentshumayelo yesibini yeMboniselo nencwadana ethi Iindaba Ezilungileyo. Yiya kwindawo ethi “Indlela Yokuqhuba Isifundo Usebenzisa Incwadana Ethi Iindaba Ezilungileyo.” Khuthaza abavakalisi ukuba bazenzele ezabo iintshumayelo.
INDLELA YOKUPHILA YAMAKRISTU
Ingoma 127
“Ilungelo Lethu Lokwakha Nokunyamekela Iindawo Zonqulo Lokwenyaniso”: (imiz. 15) Ingxubusho. Cela abakhe bancedisa xa kwakusakhiwa iHolo YoBukumkani babalise ngovuyo abalufumanayo. Dlan’ indlebe ngokufutshane nomzalwana ovelela ukucocwa nokunyanyekelwa kweHolo YoBukumkani. Mbuze ukuba ibandla lenu linaliphi ilungiselelo.
ISifundo SeBhayibhile Sebandla: ia isahl. 6 ¶1-14 (imiz. 30)
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 142 Nomthandazo
Isikhumbuzo: Nceda uyidlale le ngoma kube kanye, emva koko ibandla liyicule.


text:
INDLELA YOKUPHILA YAMAKRISTU
Zamkele Iindwendwe Zethu
NgoMatshi 23, kulindeleke iindwendwe ezize eSikhumbuzweni ezimalunga nezigidi eziyi-12 nangaphezulu. Isithethi siza kuthetha nazo ngesipho sikaYehova esiyintlawulelo nezinye iintsikelelo eziza kufunyanwa luluntu kwixesha elizayo. (Isa 11:6-9; 35:5, 6; 65:21-23; Yoh 3:16) Noko ke, ayisosithethi sodwa esiza kuthetha kwesi sihlandlo sikhethekileyo. Sonke sinokuzamkela ngobubele iindwendwe zethu. (Rom 15:7) Nazi ezinye iindlela esinokwenza ngazo.
Kunokuba ulindele ukuqalisa kweentlanganiso uhleli phantsi, yamkela iindwendwe nabantu abapholileyo ngokubabulisa ngobubele uncumile
Ngoxa uhoye abantu obamemileyo, baqaphele abantu abazileyo ekusenokwenzeka bebefumene isimemo. Hlala nabo uze ubabonise iBhayibhile neculo
Emva kwentetho zenze ufumaneke ukuze uphendule imibuzo. Ukuba lincinane ixesha ngenxa yokuba ibandla lenu kufuneka liphumile ukuze kungene elinye, yenza amalungiselelo okumtyelela loo mntu ngokukhawuleza. Ukuba awazi ukuba ungaqhagamshelana njani naye, ungathi: “Ndingathanda ukuva indlela ovakalelwa ngayo ngolu cwangciso. Ndingaqhagamshelana njani nawe?”


text:
Nqula uYehova, UKumkani Kanaphakade
“Kuye uKumkani kanaphakade . . . makubekho imbeko nozuko ngonaphakade kanaphakade.”—1 TIM. 1:17.
1, 2. (a) Ngubani “uKumkani kanaphakade,” ibe kutheni efaneleka nje ukubizwa ngolo hlobo? (Jonga umfanekiso osekuqaleni.) (b) Yintoni esitsalayo kulawulo lukaYehova?
UKUMKANI USOBHUZA II waseSwaziland walawula phantse iminyaka eyi-61. Elo lixesha elide gqitha xa ucinga ngolawulo lweekumkani ezikhoyo namhlanje. Nakuba le kumkani yalawula ixesha elide kangako, kukho omnye ukumkani olawulo lwakhe lungasikelwa umda bubomi obufutshane obuphilwa ngabantu. Enyanisweni, iBhayibhile ibhekisela kuye ngokuthi ‘nguKumkani kanaphakade.’ (1 Tim. 1:17) Xa echaza igama lalo Mongami, umdumisi uthi: ‘UYehova nguKumkani kuse ngonaphakade kanaphakade.’—INdu. 10:16.
2 Ubude bexesha lokulawula kukaThixo benza ulawulo lwakhe lungafani nolwakhe nawuphi na umntu. Noko ke, yindlela alawula ngayo esitsalela kuye. Ukumkani owalawula kwaSirayeli iminyaka eyi-40 wamdumisa ngala mazwi uThixo: “UYehova unenceba nobabalo, uzeka kade umsindo yaye unobubele bothando obuninzi. UYehova uyimise ngokuqinileyo itrone yakhe emazulwini; ubukumkani bakhe bulawula phezu kwayo yonk’ into.” (INdu. 103:8, 19) UYehova akapheleli nje ekubeni nguKumkani wethu, kodwa uphinda abe nguBawo wethu—uBawo wethu wasezulwini onothando. Oku kuphakamisa le mibuzo mibini: Yintoni eyenziwe nguYehova ebonisa ukuba unguBawo? UYehova uye walawula njani ukususela kwimvukelo yase-Eden? Iimpendulo zale mibuzo ziza kusinceda sisondele kuye size simnqule ngentliziyo yethu yonke.
UKUMKANI KANAPHAKADE UVELISA INTSAPHO YENDALO IPHELA
3. Ngubani isidalwa sokuqala kwintsapho kaYehova yendalo iphela, ibe ziziphi ezinye ezaba ‘ngoonyana’ bakaThixo?
3 UYehova umele ukuba wachulumanca gqitha emva kokuba edale uNyana wakhe okuphela kwamzeleyo! UThixo akazange amphathe njengesidalwa esingabalulekanga. Wayemthanda gqitha lo Nyana wakhe kangangokuba wasebenza kunye naye besenza ezinye izidalwa ezifezekileyo. (Kol. 1:15-17) Ezi zidalwa ziquka izigidi ngezigidi zeengelosi. Ezi ngelosi, nezichazwa ngokuba ‘zingabalungiseleli abenza ukuthanda’ kukaThixo zimkhonza ngovuyo yaye uyazizukisa ngokuzibiza ngokuba ‘zingoonyana’ bakhe. Ziyinxalenye yentsapho kaYehova yendalo iphela.—INdu. 103:20-22; Yobhi 38:7.
4. Kwenzeka njani ukuze kubekho abantu kwintsapho yendalo iphela kaThixo?
4 Emva kokuba edale amazulu nomhlaba, uYehova wayandisa le ntsapho yakhe. Emva kokuba elungise umhlaba wamhle, wanazo zonke izinto eziyimfuneko, uYehova waqwela umsebenzi wakhe ngokudala umntu wokuqala, uAdam, ngokomfanekiso wakhe. (Gen. 1:26-28) Ekubeni inguye uMdali, uYehova wayelindele ukuthotyelwa nguAdam. NjengoBawo, uYehova wanika abantu yonke imiyalelo yothando nobubele. Imiyalelo awabanika yona yayingekho ngqongqo kwaphela.—Funda iGenesis 2:15-17.
5. Liliphi ilungiselelo awalenzayo uThixo ukuze umhlaba uzaliswe ngabantwana bakhe abangabantu?
5 Ngokwahlukileyo kwiikumkani ezingabantu, uYehova uyavuyiswa kukubanika umsebenzi aba nyana abadalileyo, ebonisa ukuba uyabathemba. Ngokomzekelo, uAdam wamnika igunya phezu kwazo zonke izidalwa eziphilayo, wada wampha nomsebenzi ovuyisayo wokuzithiya amagama zonke izilwanyana. (Gen. 1:26; 2:19, 20) UThixo akazange adale izigidi zabantu abafezekileyo ukuze zizalise umhlaba. Wakhetha ukudalela uAdam umphelelisi ofezekileyo—umfazi onguEva. (Gen. 2:21, 22) Emva koko, wanika esi sibini ithuba lokuzalisa umhlaba ngabantwana baso. Kwezo meko zigqibeleleyo, abantu babeza kwandisa umyezo de umhlaba wonke ube yiParadesi. Bona neengelosi ezisezulwini, babeza kubumba intsapho yendalo iphela enqula uYehova ngonaphakade. Babenekamva eliqaqambe ngokwenene! Akakho ubawo onothando olufana nolo lwaluboniswa nguYehova!
OONYANA ABANEMVUKELO BAGATYA ULAWULO LUKATHIXO
6. (a) Yaqalisa njani imvukelo kwintsapho kaThixo? (b) Kutheni singenakutsho ukuba le mvukelo yayithetha ukuba uYehova uphulukene nolawulo?
6 Okubuhlungu kukuba, uAdam noEva abazange baneliswe kukulawulwa nguYehova. Bakhetha ukulandela unyana kaThixo ongumoya nowayenemvukelo, uSathana. (Gen. 3:1-6) Ukuziphilela ngaphandle kolawulo lukaThixo kwazisa intlungu, ukubandezeleka nokufa kubo nenzala yabo. (Gen. 3:16-19; Roma 5:12) Emhlabeni babengasekho abantu abamthobelayo uThixo. Ngaba oku kwakuthetha ukuba uThixo uphulukene nolawulo phezu komhlaba nasebantwini? Akunjalo! Wasebenzisa igunya lakhe ngokukhuphela uAdam noEva ngaphandle komyezo wase-Eden, yaye ukuze abathintele ekubeni babuyele apho, wamisa iikherubhi ukuba zilinde isango lomyezo. (Gen. 3:23, 24) Kwangaxeshanye, uThixo wabonisa ukuba ungubawo onothando ngokuqinisekisa ukuba iza kuzaliseka injongo yakhe yokuba nentsapho yendalo iphela ebunjwa ngoonyana bakhe bokomoya abazinikeleyo kuquka oonyana abasemhlabeni. Wathembisa ‘imbewu’ eyayiza kubhangisa uSathana kunye nemiphumo yesono sika-Adam.—Funda iGenesis 3:15.
7, 8. (a) Ngexesha likaNowa yayisele imbi kangakanani imeko phezu komhlaba? (b) Liliphi ilungiselelo awalenzayo uYehova ukuze acoce umhlaba ngoxa esindisa abantu?
7 Kwiinkulungwane kamva, kwabakho abantu abakhetha ukunyaniseka kuYehova. Abanye babo yayinguAbheli noEnoki. Noko ke, inkoliso yabantu zange ifune nokuva ngokuba noBawo noKumkani onguYehova. Ngexesha likaNowa, umhlaba wawusele ‘uzaliswe lugonyamelo.’ (Gen. 6:11) Ngaba oku kwakuthetha ukuba uYehova wayengasenalo ulawulo phezu komhlaba? Yintoni etyhilwa yimbali yomhlaba?
8 Cinga nje ngengxelo kaNowa. UYehova wamnika iplani eneenkcukacha nemiyalelo yokwakha umkhombe owawuza kusindisa uNowa nentsapho yakhe. UThixo waphinda wabonisa ukuba uyithanda gqitha intsapho yakhe esemhlabeni ngokuyalela uNowa ukuba ‘ashumayele ubulungisa.’ (2 Pet. 2:5) Akuthandabuzeki ukuba isigidimi sikaNowa sasiquka ukubongoza abantu ukuba baguquke nokubalumkisa ngentshabalalo ezayo, kodwa bakhetha ukuvala iindlebe zabo. Kwaqengqeleka amashumi eminyaka uNowa nentsapho yakhe behlala phakathi kwabantu abanogonyamelo nababeziphethe kakubi ngokugqithisileyo. Ekubeni enguBawo onenkathalo, uYehova wayikhusela waza wayisikelela loo miphefumlo isibhozo. Ngokunisa uMkhukula phezu komhlaba wonke, uYehova wayesebenzisa igunya lakhe phezu kwabo bantu babevukela neengelosi ezingendawo. UYehova wayesazibambe nkqi iintambo.—Gen. 7:17-24.
ULAWULO LUKAYEHOVA EMVA KOMKHUKULA
9. UYehova wabanika liphi ithuba abantu emva koMkhukula?
9 Njengokuba uNowa nentsapho yakhe babeqalisa ukuphila kumhlaba ocociweyo yaye bephefumla umoya omtsha, bamele ukuba babenombulelo ongazenzisiyo kuYehova ngokubanyamekela nokubakhusela. Kwangoko, uNowa wakha isibingelelo waza wabingelela kuYehova. UThixo wamsikelela uNowa nentsapho yakhe waza wabanika umyalelo wokuba ‘baqhame, bande bawuzalise umhlaba.’ (Gen. 8:20–9:1) Uluntu lwaphinda lwafumana ithuba lokumanyana kunqulo nokuzalisa umhlaba.
10. (a) Yaqala phantsi phi yaye njani imvukelo nxamnye noYehova emva koMkhukula? (b) Yintoni awayenzayo uYehova ukuqinisekisa ukuba injongo yakhe iyazaliseka?
10 Noko ke, uMkhukula awuzange ukutshayele ukungafezeki, babe nabantu kusafuneka banyamezele impembelelo engabonakaliyo kaSathana neengelosi ezinemvukelo. Zange kube kudala yaqala phantsi imvukelo nxamnye nolawulo lobubele nolungenachaphaza lukaYehova. Ngokomzekelo, umzukulwana kaNowa, uNimrodi wavukela ulawulo lukaYehova ngendlela engazange ibonwe. UNimrodi uchazwe ‘njengomzingeli onamandla ngokuchasene noYehova.’ Wakha izixeko ezikhulu ezifana neBhabheli waza wazenza ukumkani “ezweni laseShinare.” (Gen. 10:8-12) Yintoni eyayiza kwenziwa nguKumkani kanaphakade nxamnye nale kumkani ivukelayo izama ukusingela phantsi injongo kaThixo ‘yokuzalisa umhlaba’? UThixo waluduba ulwimi lwabantu, basala bedidekile abalawulwa bakaNimrodi baza bachithakala “emhlabeni wonke.” Ukuchithakala kwabo kwathetha ukusasazeka konqulo lobuxoki nendlela yabo yokulawula.—Gen. 11:1-9.
11. UYehova wakubonakalisa njani ukunyaniseka kumhlobo wakhe uAbraham?
11 Nakuba baye baba baninzi abantu abakhonza oothixo bobuxoki emva koMkhukula, kwabakho abathile abaqhubekayo bekhonza uYehova. Omnye wabo yayinguAbraham, owathobela uYehova washiya ubutofotofo besixeko sakowabo iUre waya kuhlala ezintenteni kangangeminyaka. (Gen. 11:31; Heb. 11:8, 9) Xa uAbraham wayesihla enyuka, wayesoloko ehlala phakathi kwezikumkani ezingabantu, ezininzi kuzo zazihlala kwizixeko ezibiyelweyo. Kuyo yonke loo nto, uYehova wamlondoloza uAbraham nentsapho yakhe. Ethetha ngento yokuba uYehova engubawo okhuselayo, umdumisi wathi: “[UThixo] akazange avumele nawuphi na umntu ukuba abaqhathe, kodwa ngenxa yabo wohlwaya ookumkani.” (INdu. 105:13, 14) Ngenxa yokunyaniseka kumhlobo wakhe, uYehova wamthembisa oku uAbraham: ‘Kuya kuphuma ookumkani kuwe.’—Gen. 17:6; Yak. 2:23.
12. UYehova walubonakalisa njani ulongamo lwakhe eYiputa, ibe oku kwaba naliphi igalelo kubantu bakhe?
12 Esi sithembiso sokubasikelela, uThixo wasiphinda kunyana nakumzukulwana ka-Abraham, uIsake noYakobi, ibe sasiquka ukuvelisa izikumkani kwinzala yabo. (Gen. 26:3-5; 35:11) Noko ke, ngaphambi kokuvelisa ezo zikumkani, inzala kaYakobi yaqala yangamakhoboka eYiputa. Ngaba oku kwakuthetha ukuba uYehova wayengayi kusizalisekisa isithembiso sakhe okanye wayephulukene nolawulo phezu komhlaba? Nakanye! Ngexesha elifanelekileyo, uYehova wazibonakalisa ukuba unguThixo ngokubonakalisa ulongamo lwakhe kuFaro onenkani. AmaSirayeli awayengamakhoboka abonisa ukholo analo kuYehova, waza wawahlangula ngendlela engummangaliso kuLwandle Olubomvu. Kuyacaca ukuba, uYehova wayesenguMongami Wendalo Iphela, ibe ekubeni enguBawo onenkathalo wasebenzisa amandla akhe amakhulu ukuze akhusele abantu bakhe.—Funda iEksodus 14:13, 14.
UYEHOVA UBA NGUKUMKANI KUSIRAYELI
13, 14. (a) AmaSirayeli acula athini ngokuba ngukumkani kukaYehova? (b) Sisiphi isithembiso awasenzayo uThixo kuDavide?
13 Emva nje kokuhlangulwa ngendlela engummangaliso eYiputa, amaSirayeli avuma ingoma yoloyiso edumisa uYehova. Loo ngoma ibhalwe kwiEksodus isahluko 15 inala mazwi kwivesi 18: “UYehova uya kulawula njengokumkani . . . kude kube ngunaphakade.” Enyanisweni, uYehova waba nguKumkani phezu kolo hlanga lutsha. (Dut. 33:5) Noko ke, abantu abazange baneliswe kukuba noMlawuli ongabonakaliyo, uYehova. Malunga neminyaka eyi-400 emva kokukhululeka eYiputa, efuna ukufana neentlanga ezingabahedeni ezaziwangqongile, amaSirayeli acela kuThixo ukuba awamisele ukumkani ongumntu. (1 Sam. 8:5) Nakuba kunjalo, uYehova wayesenguKumkani wawo, inyaniso eyacaca xa kwakulawula uDavide, ukumkani wesibini ongumntu kwaSirayeli.
14 UDavide wazisa ityeya yomnqophiso engcwele eYerusalem. Ngelo xesha lokuvuya, abaLevi bavuma ingoma yokumdumisa eyayinala mazwi achukumisayo, abhalwe kweyoku-1 yeziKronike 16:31 athi: “Mabathi phakathi kweentlanga, ‘UYehova nguKumkani!’ ” Omnye usenokuzibuza, ‘Ekubeni uYehova enguKumkani kanaphakade, yintoni eyayibangela ukuba bade babhengeze ngelo xesha?’ Kaloku uYehova uba nguKumkani sihlandlo ngasinye esebenzisa igunya lakhe okanye emisela umntu oza kummela. Kubaluleke gqitha ukwazi ukuba uYehova uba ngukumkani. Ngaphambi kokuba uDavide afe, uYehova wamthembisa ukuba ubukumkani bakhe babuza kulawula ukusa kwixesha elingenammiselo: “Ndiya kwandula ke ngokuqinisekileyo ndikuvelisele imbewu yakho emva kwakho, eya kuphuma ezibilinini zakho; yaye eneneni ndiya kubumisela ngokuqinileyo ubukumkani bayo.” (2 Sam. 7:12, 13) Ekugqibeleni, le ‘mbewu’ kaDavide yade yavela emva kweminyaka engaphezu kwe-1 000. Yaba ngubani le mbewu, ibe yayiza kuba nguKumkani nini?
UYEHOVA UMISELA UKUMKANI OMTSHA
15, 16. UYesu wathanjiselwa nini ukuba nguKumkani wexesha elizayo, ibe ngawaphi amalungiselelo olawulo lwakhe awawenzayo ngoxa wayelapha emhlabeni?
15 Ngonyaka ka-29, uYohane uMbhaptizi waqalisa ukushumayela esithi, “uBukumkani bamazulu busondele.” (Mat. 3:2) Xa uYesu wayebhaptizwa nguYohane, uYehova wamthambisa emenza uMesiya othenjisiweyo noKumkani woBukumkani bukaThixo obuzayo. UYehova wavakalisa umsa anawo kuYesu ngala mazwi: “Lo nguNyana wam, oyintanda, endikholisiweyo nguye.”—Mat. 3:17.
16 Kulo lonke ixesha awalichitha kubulungiseleli bakhe, uYesu wamzukisa uYise. (Yoh. 17:4) Oku wakwenza ngokushumayela ngoBukumkani bukaThixo. (Luka 4:43) Wada wafundisa abalandeli bakhe ukuba bathandazele ukuba bufike obo Bukumkani. (Mat. 6:10) Ekubeni enguKumkani Omiselweyo, uYesu wakwazi ukuthi kwabo babesilwa naye: “UBukumkani bukaThixo buphakathi kwenu.” (Luka 17:21) Kamva, kubusuku obungaphambi kokufa kwakhe, uYesu wenza ‘umnqophiso wobukumkani’ kunye nabalandeli bakhe. Ngokwenjenjalo wayenika abanye abafundi abathembekileyo ithemba lokuba ngookumkani ukuze balawule kunye naye eBukumkanini bukaThixo.—Funda uLuka 22:28-30.
17. UYesu wayisebenzisa njani inxalenye yegunya lakhe lokulawula ngenkulungwane yokuqala, kodwa yintoni ekwakusafuneka ayilinde?
17 UYesu wayeza kuqalisa nini ukulawula esiba nguKumkani woBukumkani bukaThixo? Kwakuza kuqala kudlule ixesha elithile. Emva kwemini elandelayo, uYesu wabulawa baza abalandeli bakhe bachithachitheka. (Yoh. 16:32) Noko ke, njengokuba kwakusoloko kunjalo, uYehova wayesabambe iintambo. Kusuku lwesithathu, wamvusa uNyana wakhe, ibe ngomhla wePentekoste ka-33 uYesu waqalisa ukulawula ibandla lamaKristu elibunjwa ngabazalwana bakhe abathanjisiweyo. (Kol. 1:13) Noko ke, uYesu kwakuseza kufuneka alinde ngaphambi kokuba afumane igunya elipheleleyo lokulawula umhlaba njengoko eyimbewu ethenjisiweyo. UYehova wathi kuNyana wakhe: “Hlala ngasekunene kwam ndide ndizibeke iintshaba zakho njengesitulo seenyawo zakho.”—INdu. 110:1.
NQULA UKUMKANI KANAPHAKADE
18, 19. Yintoni esifuna ukuyenza, ibe yintoni esiza kufunda ngayo kwinqaku elilandelayo?
18 Sekuqengqeleke amawaka eminyaka ukususela oko lwacelwa umngeni ulawulo lukaYehova emhlabeni nasezulwini. UYehova zange khe ayeke ukuba nguMongami; ebesoloko ebambe iintambo. Ekubeni enguBawo onothando, ebebakhusela yaye ebanyamekela abakhonzi bakhe abanyanisekileyo abafana noNowa, uAbraham noDavide. Ngaba oku akusenzi sifune ukuzithoba kulo Kumkani wethu size sisondele kuye?
19 Nanku umbuzo esinokuzibuza wona: UYehova uye waba nguKumkani njani namhlanje? Singenza njani ukuze sihlale sinyanisekile kuBukumkani bukaYehova size ke sibe ngoonyana abagqibeleleyo kwintsapho yakhe yendalo iphela? Yintoni kanye esiyithethayo xa sithandazela ukuba bufike uBukumkani bukaThixo? Le mibuzo iza kuphendulwa kwinqaku elilandelayo.


text:
IMIBUZO YABAFUNDI . . .
Iyintoni Inyaniso NgeKrismesi?
Izigidi zabantu emhlabeni wonke zibhiyozela iKrismesi ngezizathu ezahlukahlukeneyo. Abanye bavuyela ukuba kunye nabahlobo neentsapho. Abanye bacinga ngoThixo okanye bachith’ ixesha benceda abantu abahlwempuzekileyo nabasweleyo. Kuhle oko. Kodwa ke, iKrismesi inalo icala elibi.
Okokuqala, abantu abaninzi ababhiyozela iKrismesi bakholelwa ukuba olo lusuku lokuzalwa kukaYesu. Kodwa ababhali-mbali balivuma ngeliphandle elokuba akukho mntu uwaziyo umhla wokuzalwa kwakhe. Incwadi ethi The Christian Book of Why ithi “amaKristu okuqala awazange alumisele usuku lokuzalwa kukaYesu” kuba ayengafuni “kuba nanto yakwenza noqheliselo lobuhedeni.” Okubangel’ umdla kukuba, iBhayibhile ayithethi nto ngokubhiyozela kukaYesu umhla wokuzalwa kwakhe okanye nokabani na omnye. Kodwa wabayalela abalandeli bakhe ukuba bakukhumbule ukufa kwakhe.—Luka 22:19.
Okwesibini, abaphengululi abaninzi bayavuma ukuba inkoliso yezithethe zeKrismesi isuka kwizithethe ezingezizo ezobuKristu kodwa ezobuhedeni. Ezi zithethe ziquka uFather Christmas, amagqabi okuhombisa, umthi weKrismesi, ukuphana izipho, amakhandlela avuthayo, ukubaswa kwezikhuni, amagqabi enziwe asisazinge axhonyiweyo kunye neengoma zeKrismesi. Incwadi iThe Externals of the Catholic Church yathi ngezinye zezi zithethe: “Xa siphana izipho zeKrismesi, size sixhome namagqabi aluhlaza abusazinge emakhayeni ethu nasezicaweni, bangaphi kuthi abayaziyo into yokuba ezi zizithethe zobuhedeni?”
“Xa siphana izipho zeKrismesi, size sixhome namagqabi aluhlaza abusazinge emakhayeni ethu nasezicaweni, bangaphi kuthi abayaziyo into yokuba ezi zizithethe zobuhedeni?”—IThe Externals of the Catholic Church
Mhlawumbi uyazibuza ukuba, yintoni ephosakeleyo ngezi zithethe zingenabungozi? Nantsi impendulo kule ngongoma yesithathu. UThixo akakholiswa kukusetyenziswa kwezithethe zobuhedeni kunqulo olunyulu. Ngomprofeti wakhe uAmosi, uYehova uThixo wathi kubakhonzi bakhe abawexukileyo, uSirayeli wamandulo: “Ndiyithiyile, ndiyigatyile imithendeleko yenu . . . Yishenxise kum le ngxokozelo yeengoma zakho.”—Amosi 5:21, 23.
Kwakutheni ukuze athethe qatha ngolo hlobo? Makhe sithethe ngoko kwakusenziwa ngabantu bobukumkani basemntla boSirayeli wamandulo. Ukumkani wabo wokuqala uYerobhoham, wabeka amathole egolide kwaDan naseBheteli ukuze alukuhle abantu ukuba banqule apho, endaweni yokuya kunqula uYehova uThixo ngendlela efanelekileyo, etempileni eYerusalem. Lo kumkani wasungula nemithendeleko, waza wabeka ababingeleli ukuze bafeze loo nkonzo.—1 Kumkani 12:26-33.
Isenokubonakala ngathi yayintle le nto yayisenziwa ngamaSirayeli. Ngapha koko, ngaba ezi zinto ayengazenzi kuba esithi anqula uThixo ibe afuna ukumkholisa? Amazwi kaThixo aqatha awawathetha ngoAmosi nabanye abaprofeti ayibonisa kakuhle indlela awayeyijonga ngayo loo mibhiyozo. UThixo wathuma umprofeti uMalaki ukuba athi: “NdinguYehova, anditshintshanga.” (Malaki 3:6) Akungebi ke le yindlela uThixo ayijonga ngayo imibhiyozo yeKrismesi namhlanje?
Emva kokucingisisa ngezi zizathu, izigidi zabantu ziye zagqiba ekubeni zingayibhiyozeli iKrismesi. Endaweni yoko, zivuyiswa zize zaneliswe kukuchitha ixesha nabahlobo neentsapho zazo, zincede abantu abahlwempuzekileyo nabasweleyo nanini na zifuna, unyaka wonke.


text:
Ibali 7: Indoda Ekhaliphileyo
NJENGOKUBA inani labantu laqalisa ukwanda emhlabeni, inkoliso yabo yenza izinto ezimbi njengoKayin. Kodwa enye indoda yayahlukile. Yile ndoda uyibona apha egama linguEnoki. UEnoki wayeyindoda ekhaliphileyo. Bonke abantu awayehlala nabo babesenza izinto ezimbi gqitha, kodwa sekunjalo uEnoki wahlala ekhonza uThixo.
Uyasazi na isizathu sokuba abantu belo xesha benze izinto ezininzi ezimbi? Khawucinge, Ngubani owabangela uAdam noEva bangamthobeli uThixo baze batye isiqhamo awayethe uThixo ze bangasidli? Ewe, yayiyingelosi engendawo. IBhayibhile ithi nguSathana. Yaye uzama ukubangela wonk’ ubani enze izinto ezimbi.
Ngenye imini uYehova uThixo wathi uEnoki makaxelele abantu into ababengathandi ukuyiva. Wathi: ‘Ngamhla uthile uThixo uza kubatshabalalisa bonke abantu ababi.’ Kusenokwenzeka ukuba abantu bacaphuka bakuyiva le nto. Mhlawumbi bazama nokumbulala uEnoki. Ngoko uEnoki kwafuneka akhaliphe ukuze axelele abantu okwakuza kwenziwa nguThixo
UThixo akamvumelanga uEnoki aphile ixesha elide phakathi kwabo bantu babesenza izinto ezimbi. UEnoki waphila ama-365 eminyaka kuphela. Kutheni sisithi “ama-365 eminyaka kuphela”? Kuba ngaloo mihla abantu babomelele ngakumbi kunangoku yaye babephila ixesha elide. Yena unyana kaEnoki uMethusela waphila wada wanama-969 eminyaka!
Wathi akufa uEnoki, abantu benza izinto ezimbi ngakumbi. IBhayibhile ithi ‘zonke iingcinga zabo zaba bububi bodwa imihla yonke,’ yaye ‘umhlaba wazaliswa lugonyamelo.’
Uyasazi na esinye sezizathu zenkathazo engako emhlabeni ngaloo mihla? Kungokuba uSathana wayenendlela entsha yokubangela abantu benze izinto ezimbi. Siza kufunda ngayo kwibali elilandelayo.
Genesis 5:21-24, 27; 6:5; Hebhere 11:5; Yude 14, 15.
Imibuzo
- UEnoki wayahluke njani?
- Kwakutheni ukuze abantu benze izinto ezimbi kangaka ngomhla kaEnoki?
- Ziziphi izinto ezimbi ababezenza abantu? (Bona umfanekiso.)
- Kutheni kwafuneka uEnoki akhaliphe?
- Babephila ixesha elingakanani abantu ngoko, kodwa uEnoki yena waphila ixesha elingakanani?
- Kwenzeka ntoni emva kokufa kukaEnoki?
Imibuzo eyongezelelekileyo
- Funda iGenesis 5:21-24, 27.
UEnoki wayenolwalamano olunjani noYehova? (Gen. 5:24)
Ngokutsho kweBhayibhile, ngubani owaphila elona xesha lide, yaye wayeneminyaka emingaphi ukufa kwakhe? (Gen. 5:27)
- Funda iGenesis 6:5.
Zaba mbi kangakanani iimeko emhlabeni emva kokufa kukaEnoki, yaye zinjani xa zithelekiswa nanamhlanje? (2 Tim. 3:13)
- Funda amaHebhere 11:5.
Luluphi uphawu olwabangela ukuba uEnoki ‘amkholise kakuhle uThixo,’ yaye waba yintoni umphumo? (Gen. 5:22)
- Funda uYude 14, 15.
AmaKristu namhlanje angayixelisa njani inkalipho kaEnoki xa elumkisa abantu ngedabi leArmagedon? (2 Tim. 4:2; Heb. 13:6)


text:
Chapter 7
1 Ilizwi elafikayo kuYeremiya lalisithi,
2 Yima esangweni lendlu kaYehova, umemeze khona eli lizwi, uthi, Liveni ilizwi likaYehova, nonke maYuda angenayo ngala masango, ukuba nimnqule uYehova.
3 Utsho uYehova wemikhosi, uThixo kaSirayeli, ukuthi, Zilungiseni iindlela zenu nezenzo zenu, ukuze ndinibeke kule ndawo.
4 Musani ukukholosa ngamazwi obuxoki, okuthi, Yitempile kaYehova, yitempile kaYehova, yitempile kaYehova yona leyo.
5 Okanye ukuba nithe nazilungisa nizilungisa iindlela zenu nezenzo zenu; ukuba nithe nakwenza nikwenza okusesikweni phakathi komntu nommelwane wakhe;
6 anamcudisa owasemzini, nenkedama, nomhlolokazi, analiphalaza igazi elimsulwa kule ndawo, analandela thixo bambi, ukuba kube kubi kuni;
7 ndonibeka kule ndawo, ezweni endalinika ooyihlo, kwasephakadeni kuse ephakadeni.
8 Yabonani, nikholosa ngamazwi obuxoki angancediyo.
9 Yini? Niyeba, nincinithe, nikrexeze, nifunge ngobuxoki, niqhumisele kuBhahali, nilandele thixo bambi eningabaziyo;
10 nize ke nime phambi kwam kule ndlu, ibizwa ngegama lam, nithi, Sihlangulwe; ukuze nenze la masikizi onke?
11 Yaba ngumqolomba wezihange na emehlweni enu le ndlu ibizwa ngegama lam? Yabonani, mna lo ndibonile; utsho uYehova.
12 Ngokuba khaniye endaweni yam ebiseShilo, apho ndalibeka khona igama lam ekuqaleni, nibone endakwenzayo kuyo, ngenxa yezinto ezimbi zabantu bam amaSirayeli.
13 Kaloku ke, ngokokuba nizenzile ezi zenzo zonke, utsho uYehova, ndathetha kuni, ndithetha kwakusa ningeva, ndinibiza ningasabeli:
14 ndokwenza kule ndlu, ibizwa ngegama lam, nikholosa ngayo, nakule ndawo ndaninika yona nina nooyihlo, njengoko ndakwenzayo kwiShilo.
15 Ndiya kunigxotha nisuke ebusweni bam, njengoko ndabagxothayo abazalwana benu bonke, imbewu yonke yakwaEfrayim.
16 Wena ke, musa ukubathandazela aba bantu, ungaphimiseli kuhlahlamba nakuthandaza ngenxa yabo, ungandizami, ngokuba andiyi kukuphulaphula.
17 Akuboni na abakwenzayo emizini yakwaYuda, nasezitratweni zaseYerusalem?
18 Oonyana batheza iinkuni, ooyise baphemba umlilo, abafazi baxovula intlama, ukuba enzelwe izonkana ukumkanikazi wezulu; bathululele thixo bambi umnikelo othululwayo, ukuze bandiqumbise.
19 Baqumbisa mna na, utsho uYehova; abaziqumbisi bona na, ukuze budane ubuso babo?
20 Ngako oko, itsho iNkosi uYehova ukuthi, Yabona, umsindo wam nobushushu bam buya kuphalazelwa phezu kwale ndawo, phezu kwabantu, naphezu kweenkomo, naphezu kwemithi yasendle, naphezu kweziqhamo zomhlaba, buvuthe bungacimi.
21 Utsho uYehova wemikhosi, uThixo kaSirayeli, ukuthi, Yongezani amadini enu anyukayo emibingelelweni yenu, nidle inyama.
22 Ngokuba andithethanga nooyihlo, andibawiselanga methetho ngeendawo zamadini anyukayo nemibingelelo, mini ndabakhuphayo ezweni lamaYiputa;
23 ke ndabamisela eli lizwi lokuthi, Phulaphulani ilizwi lam: ndoba nguThixo wenu, nibe ngabantu bam, nihambe ngendlela yonke endinimiselayo, ukuze kulunge kuni.
24 Ke abaphulaphulanga, abayithobanga indlebe yabo; bahamba ngamaqhinga, ngobungqola bentliziyo yabo embi, bandinikela umhlana, ayaba bubuso.
25 Kususela kwalaa mini baphuma ngayo ooyihlo ezweni lamaYiputa unanamhla, ndabathumela kuni bonke abakhonzi bam, abaprofeti, ndibathuma imihla ngemihla kwakusasa;
26 ke abaphulaphula kum, abayithoba indlebe yabo; bayenza lukhuni intamo yabo, benza okubi kunooyise.
27 Ke uya kuwathetha kubo la mazwi onke, abayi kukuphulaphula; umemeza kubo, abayi kusabela.
28 Ke yithi kubo, Lulo olu uhlanga olungaliphulaphuliyo ilizwi likaYehova uThixo walo, olungayivumiyo intethiso. Kuphelile ukuthembeka, kunqumkile emlonyeni wabo.
29 Nqumla isithsaba sakho, Yerusalem, usilahle, umise isimbonono eluqayini; ngokuba uYehova usicekisile, usincamile isizukulwana sokuphuphuma kwakhe umsindo.
30 Ngokuba oonyana bakaYuda benze into embi emehlweni am, utsho uYehova; babeke izinto zabo ezinezothe endlwini elibizelwa phezu kwayo igama lam, ukuze bayenze inqambi.
31 Bakhe iziganga zaseTofete, ezisemfuleni wakwaBhen-hinom, ukuze batshise oonyana babo neentombi zabo ngomlilo; into endingabawiselanga mthetho ngayo, engathanga qatha entliziyweni yam.
32 Ngako oko, yabona, iyeza imihla, utsho uYehova, abangasayi kuba sathi yiTofete, ngumfula wakwaBhen-hinom; baya kuthi nguMfula wokuBulala, bangcwabele eTofete ngenxa enokuba kungekho ndawo.
33 Izidumbu zaba bantu ziya kuba kukudla kweentaka zasendle nokwezilo zelizwe, kungabikho bani uziphekuzayo.
34 Ndiya kuliphezisa emizini yakwaYuda nasezitratweni zaseYerusalem izwi lemihlali nezwi lemivuyo, izwi lomyeni nezwi lomtshakazi; ngokuba liya kubharha ilizwe.


text:
Chapter 41
1 Wandisa etempileni, walinganisa iintsika; zaba ziikubhite ezintandathu ububanzi ngapha, zaba ziikubhite ezintandathu ububanzi nangapha; bububanzi ke bentente.
2 Ububanzi bomnyango bebuziikubhite ezilishumi; amacala omnyango aba ziikubhite ezintlanu ngapha, iikubhite ezintlanu nangapha. Wabulinganisa ubude bayo, baziikubhite ezimashumi mane, ububanzi baziikubhite ezimashumi mabini.
3 Wangena ke ngaphakathi, walinganisa intsika yomnyango; yaziikubhite ezimbini, nomnyango waziikubhite ezintandathu ukuphakama, ububanzi bomnyango baziikubhite ezisixhenxe.
4 Wabulinganisa ubude bayo, baziikubhite ezimashumi mabini, ububanzi baziikubhite ezimashumi mabini, wabhekisa etempileni; wathi kum, Yingcwele kangcwele le.
5 Walulinganisa udonga lwendlu, lwaziikubhite ezintandathu, ububanzi bendawo yokwayama baziikubhite ezine; yajikeleza ngeenxa zonke endlwini leyo.
6 Amagumbi endawo yokwayama aba mathathu, igumbi phezu kwegumbi, aba mashumi mathathu; aya kufika eludongeni ebeyinalo indlu le, ngasemagumbini endawo yokwayama, eyajikeleza ngeenxa zonke, ukuze abe nokubambeka khona; kodwa angabambeki eludongeni lwayo indlu.
7 Kwaya kuba banzi ukujikeleza, okukhona siya sinyuka isakhiwo ngokwamagumbi endawo yokwayama; ngokuba oko kwayijikeleza indlu le, kwaya kusanda okukhona inyukayo, kuyijikeleza indlu le ngeenxa zonke; ngenxa yoko indlu le yaya iba banzi okunyuka inyukayo; lwaba kwanjalo olungaphantsi udidi, ukunyuka ukuya kolungaphezulu ngokolo lungaphakathi.
8 Ndabona kwasendlwini le indawo ephakamileyo, ejikelezileyo ngeenxa zonke; iziseko zamagumbi endawo yokwayama zaziyingcongolo epheleyo, ziikubhite ezintandathu, ukuya entlanganweni.
9 Ububanzi bodonga, ebe inabo indawo yokwayama ngaphandle, bebuziikubhite ezintlanu; yaba kwanjalo indawo eshiyekileyo endlwini enamagumbi endawo yokwayama ekule ndlu.
10 Phakathi kwamagumbi ibe ibububanzi beekubhite ezimashumi mabini obujikelezileyo, bayijikeleza indlu ngeenxa zonke.
11 Iminyango yendawo yokwayama yayikhangele endaweni eshiyekileyo; omnye umnyango ukhangele ngentla, omnye umnyango ukhangele ngezantsi; ububanzi bendawo eshiyekileyo bebuziikubhite ezintlanu, bajikeleza ngeenxa zonke.
12 Isakhiwo esibe siphambi kwendawo eqhiwukileyo, sasiziikubhite ezimashumi asixhenxe ububanzi baso ngecala elisingise entshonalanga; udonga lwesakhiwo eso lwaluziikubhite ezintlanu ububanzi balo; lwajikeleza ngeenxa zonke, nobude baso baba ziikubhite ezimashumi asithoba.
13 Wayilinganisa ke indlu leyo, yaba ziikubhite ezilikhulu ubude; indawo eqhiwukileyo, nesakhiwo sayo, neendonga zaso, zaba ziikubhite ezilikhulu ubude.
14 Ububanzi bobuso bayo indlu, nobendawo eqhiwukileyo ekhangele empumalanga baba ziikubhite ezilikhulu.
15 Wabulinganisa ke ubude besakhiwo esibe siphambi kwendawo eqhiwukileyo, ebe singasemva kwayo, neegalari zaso ngapha nangapha, iikubhite zaba likhulu; nendawo engcwele yangaphakathi, neevaranda zentendelezo.
16 Imibundu leyo yeminyango, neefestile ezo zivaliweyo, neegalari ezo zijikelezileyo ezindidini zazo zontathu (malunga nemibundu yeminyango kukho amaceba emithi, ejikelezile ngeenxa zonke; nomhlaba ude wema ngeefestile, iifestile ke zigutyungelwe),
17 naphezu kweminyango, kwada kwasendlwini ngaphakathi nangaphandle, naseludongeni lonke, kwajikeleza ngeenxa zonke, ngaphakathi nangaphandle, kwaba yimilinganiso.
18 Kwaye kwenziwe iikerubhi namasundu; yalisundu phakathi kwekerubhi nekerubhi; ikerubhi yanobuso obubini;
19 yabubuso bomntu obubheke esundwini ngapha, yabubuso bengonyama obubheke esundwini ngapha. Kwaye kwenjiwe njalo endlwini yonke, kwajikeleza ngeenxa zonke.
20 Zenziwa zathabathela emhlabeni zesa phezu kweminyango, iikerubhi namasundu, eludongeni ke lwetempile.
21 Itempile, imigubasi yayo ibe imbombo-ne; nobuso bengcwele, imbonakalo yabo yabonakala ikwanjalo.
22 Isibingelelo sasingumthi, ukubhite-ntathu ukuphakama, buziikubhite-mbini ubude baso; besineembombo zaso nommiso waso, namacala aso engumthi. Wathi kum, Le yitafile ephambi koYehova.
23 Bezimbini iingcango zetempile nezengcwele.
24 Bezingambini iingcango kwiminyango leyo, ziziingcango ezijingayo zombini, zimbini komnye umnyango, zimbini iingcango nakomnye.
25 Kwaye kwenziwe kuzo, kwiingcango ezo zetempile, iikerubhi namasundu, kunjengoko bekwenziwe ngako ezindongeni. Kwaye kukho isinyuko somthi phambi kwevaranda ngaphandle.
26 Iifestile ezivaliweyo namasundu zazingapha nangapha, emacaleni evaranda, nasemagumbini endawo yokwayama kuyo indlu, nezinyuko.


text:
Lo umyalezo emfutshane evela Advance College leNkomfa e Raleigh, NC. Unokufunda ngqangi ngezantsi:
Ndifuna ukuthetha kuni ngokufutshane kakhulu ngokusebenzisa izipho zethu ngokuba ubuqaqawuli bukaYesu.
kids Ngaba wakha weva ukubuza imibuzo? Baya kuba ukwazi emangalisayo ukuba kubonakala ukuba akukho kuphela. Loo mbuzo bomlingo “ngoba” ahamba kuzo iiyure ngeeyure. Ndinabahlobo ngubani abantwana kweli nqanaba ngoku. Kulungile kubonakala ukuba kukho mntwanana umphefumlo wam ukuba uthanda ukubuza ukuba kutheni, kodwa akukho mibuzo nje, nto ngezinto zemihla.
Mna lula kakhulu kuba. Kukho abanye abantu ziqhutywa ngokwendalo, yaye isibakala sokuba into ekufuneka uyenzile uthakazelelo ngokwaneleyo kubo. Umfazi wam ngomnye wabo bantu; andiyo.
Ukuze kum ukufumana into eyenziwa, Kufuneka ngengqiqo yokuba ndiza ukwenza into ezukileyo. "Ukuba ke mna lo trash phandle, uya indoda trash ukusindiswa?"Mna umfanekiso guy enkulu, kwaye mna abafane ngakumbi iinkcukacha okanye imisebenzi sakubambezela. ngelishwa, iinkcukacha kunye imisebenzi sakubambezela nibaninzi kobomi benene. Oku mhlawumbi Ndasokola kakhulu esikolweni aphakamileyo, nasemva ndaba ngumKristu. iiklasi owayesi- kwabonakala luyalambatha wasekhaya waziva ngathi njengenkcitha xesha lam.
Ndiyazi kuphela ukuba unako elinzinyelwayo kukhuthazeka amaxesha andifuni. Sonke abo obungangeeveki apho uziva ngathi ngomjikelo akazange-siphelo blah. Ngamanye amaxesha ufuna siqhutywa izinto ezinkulu, kodwa yonke into omkhulu kuba yonke into inxalenye yebali enkulu. Ibali enkulu ukuba uThixo ndibalisa yena uzuko lwakhe.
Le yi nyaniso izipho zethu. Sinako ahendwe ukucinga izipho zethu njengenxalenye zokubalisa ibali ngathi. Njengabo bonke ubomi nesishwankathelo encinane ekhokelela abanye ukuba bachukumiseka nathi. Xa endaweni bonke ubomi isahluko ebalini enkulu uzuko lukaThixo.
izipho zenu kukho ukunceda ukubalisa ibali enkulu.
Yinto zonke uzuko lukaThixo
Ndikhumbula xa ndaqalisa ukucinga yonke le ndlela. Ndaqalisa kuREPHA xa wokwenene abatsha, kwaye zonke izandla- malunga ugulayo. Emva koko, ndaqonda ukuba kukho into kuba ubuqaqawuli bukaThixo, hayi ubuqaqawuli Uhambo. Apha Ngomnye kweengxingwa ubeko ngokwenene ukuya.
15 Ungumfanekiso kaThixo ongabonakaliyo, owamazibulo kwindalo yonke. 16 Ngokuba zadalelwa kuye zonke izinto zadalwa, ezulwini kunye nasemhlabeni, ezinokubonwa nezingenakubonwa, nokuba ziitrone, nokuba zibubukhosi, nokuba zizilawuli, nokuba ngamagunya-zonke izinto zidalwe ngaye yaye zidalelwe yena.
Kolose 1:15-16
Ndiyayithanda indlela ecacileyo uPawulos ukuba uYesu wadala yonke into. Yena akayi kubashiya asinakuphuma nanto. Izinto kumhlaba na mazulu kwi, izinto ungabona nezinto awukwazi ukubona, kookumkani neerhuluneli bezicatshulwa ezahlukeneyo, nokuba imikhosi yomoya kunye nabasemagunyeni. Kamva kwincwadi (nakwezinye iindawo) UPawulos ubhekisela nakoomoya abakhohlakeleyo njengoko oozilawuli noomagunya. Kwaye besithi zadalwa nguye uThixo, uThixo. Kulungile ukuba nkqu iidemon zadalwa nguYesu, kuba uYesu, ngoko ngokuqinisekileyo iziphiwo zethu.
UThixo wadala yonke into yaye unegunya phezu kwayo.
Enye yezinto ezibonakalayo ezithi ngalo igunya kaThixo kukuba zange yanikezelwa kuye. Kings eze elilandelayo njengendlalifa. banyulwa Mongameli. Cops bayaqeqeshwa banikwe ibheji. UThixo yedwa nguye ukuba igunya ebesoloko ekho.
Akazange ukuthatha ngendima somnye. Akazange ukuqeqesha kuba. Akazange abe asifanelekele. Yena akazange anyulwe, kwaye anisayi impeached. Izinto zidalwe ngenxa yokuba phantsi kwegunya lakhe zisetyenziselwa iinjongo zakhe ezilungileyo.
ngoko ke, UThixo akanazinjongo ukufumana uzuko oluvela nje yinxalenye yobomi bakho, kodwa yonke loo nto.
ngezipho zenu badalwa nguThixo kunye nenjongo ethile, ukubalisa ibali bozuko lwakhe.
Xa uthenga zefanitshala Ikea, Sele ndikwazi izinto ezimbini: 1, oku mhlawumbi baya kuwa phakathi kunyaka ozayo. kwaye 2, khona apho baya kuba amaqashiso amaqhosha nemiyalelo ngaphakathi.
Ngaba bekungayi kuba sisidenge ukuba wathabatha ezinye zezo izikrufu ukuba abhalelwa ngokuba nethala wabasebenzisa enye into? Banikwa kum ngenxa oneenjongo ukusuka kwawo neenkuni izikrufu kunye tools- kwaye ziyinxalenye yokwakha ukuba kwithala. Izipho ukuba wonke umntu anazo zizixhobo kwi bhokisi yakho kwamabali. Ngokukodwa sayinikwa ukuze isixelele ibali uzuko lukaThixo. Zikholo ekuzukiseni uThixo.
Omnye usenokuthi, ntoni ngam nangona? Kuthekani inzaliseko zam zobuqu? Ndifuna ukuba mkhulu. Kakuhle indima inkulu uyakwazi wakha ukudlala, na indima emfanekisweni enkulu. Wathi uThixo ngokuba sonke ukuba sibe yinxalenye.
Kodwa njani sifumana kwindawo apho sisebenzisa iziphiwo zethu uzuko lukaThixo? Asazi konke oku ngokugqibeleleyo.
Kuwa ilithanda uzuko lukaThixo
Ingxaki sasidla musa ukubona uzuko lukaThixo njengento uxabisa onilwelayo nokuhlala. Kwaye ngenxa yokuba awuboni uThixo zukanga ngokwaneleyo. Xa uqala ukuqonda indlela ezukileyo kaThixo, uya kuqalisa ukuqonda ukuba kutheni liphela ikulo kuye, yedwa.
Xa ufunda uIsaya 40 ubona ukuba angxamele uzuko lwakhe ngenxa wena okanye omnye umntu nto ngaphantsi ukuphanga. Kokwabo kuye waza ke ifanelekile!
Ndicela sikukhuthaza ukuba ufunde ezo nxalenye seSibhalo apho abantu siqhayisa ngoThixo. Isaya 40. umthandazo kaHana kwi 2 Samuel 2. Moses ingoma emva kokuba ziha- kuLwandle Olubomvu. iNdumiso 135.
De ube bazixakekisa uzuko lukaThixo, ukuba abayi kusibekela ukusebenzisa iziphiwo zakho kuye.
Ngamanye amaxesha kuba nzima ukucinga ngendlela yokusebenzisa izipho zenu kuba ubuqaqawuli bukaThixo ngoba akusoloko obucacileyo. Yinto kokukhona xa kubonakala ukuba izipho yokuthetha ocacileyo okanye into ebonakala zokomoya. Okanye kubugcisa. Kodwa akukho ucace xa ngezipho zenu kubonakala ukuba ulawulo okanye iindwendwe.
3 imibuzo
UPawulos usinika thsuphe kwenye indawo kwi Kolose. Phulaphula ngoko athi Kolose 3.
23 Nokuba wenza ntoni na, yenzeni ngomxhelo, njengoko iNkosi, hayi abantu, 24 nisazi nje ukuba niya kufumana ilifa eNkosini njengomvuzo wakho. Nikhonza iNkosi uKristu.
Kolose 3:23-24
UPawulos phantsi mawangacingi ukuba iziphiwo zolawulo, okanye izipho ukunceda abantwana, okanye izipho nje ukwenza umsebenzi ezingenamsebenzi kakuhle ingenakusetyenziswa ngokuba ubuqaqawuli bukaYesu. Kukho imibuzo emithathu kulula sinokuzibuza ngokusekelwe koko uthi
Njani ukuba usebenza? Kufuneka "kunge"
Sinako akanakuhendeka ukusebenza onqenayo. Ingakumbi kwizinto apho uxhulumaniso kuzuko lukaThixo nto icace. Kodwa uPawulos uthi umsebenzi ngokwasemphefumlweni okanye yonke ngentliziyo yakho. Kufuneka simsebenzele ngokunyaniseka ngenkuthalo
2. Ngubani na ukusebenza? Usebenza uYesu.
Ngamanye amaxesha ke sihendwa ukuba sisebenze nzima, kodwa ukuba ndibenzele abantu engalunganga. Ukukholisa bethu nabaqeshi okanye abazali okanye abasebenzi bethu. Nangona si basoloko abasemagunyeni phezu kwethu, ke ekugqibeleni ukusebenza ukukholisa uThixo kubo. Asinako ufumane uthando lwakhe, kodwa amthembe kwaye umzise lonwabo ngokuba imbeko kuye.
3. Yintoni uya kufumana? lilifa lakho njengoko umvuzo
Ngamanye amaxesha ke sihendwa ukuba nkqu ukusebenza nzima uYesu, mabazicingele Yeha ke mna, Ndisebenzela nto. Oko engalunganga! Usebenza ukukholisa uThixo, uphendula kuye. Kwaye siya kuvuzwa ohambelana zethu, ngobabalo lukaThixo. lobabalo lwakhe lusenza yenzeni ngomxhelo yaye uyabavuza kuthi umsebenzi ayenzayo kuthi. A umvuzo akwanelanga ukwakha ubomi bakho ngeenxa, kodwa umvuzo obungunaphakade.
Niceba uzuko lukaThixo
Ngaba wakha waphawula indlela nesikimu izinto sisheke lisongelwe ngokwenene phezulu?
Ndikhe ndibone oko ebomini bam waza wagwetywa ngalo. Nantsi umzekelo. Ndiya kwenzeka ukuba umthandi yesneakers. Kwaye abanye amaxesha Ndiya Unokuwuqhawula kakhulu zisongelwe kuyo. kwiiveki ukuze ezimbalwa ezidlulileyo siye ithuba ukuya eninzi Sneaker ngoxa kwelinye mzi mna yonke yimincili ngayo. Kwaye emva koko, ndabona ke ngathi zazingayihambeli ukusebenzana.
Mna gqa yaye wayambethwe kwiinkathazo ukuba yenzeke. Bendisenza iminxeba kunye nokucinga ngokutshintsha moya, etc. Kodwa ke ndayeka wacela mna, "Ngoba?"Ngenxa yokuba mna ngesiqu kulo.
Siya ngathi nesikimu izinto siyamthanda. Ukufumana iindlela ukwenza izinto zenzeke. Kwaye xa umthande uzuko kuThixo ukufumana iindlela ukusebenzisa nayiphi na indawo eyingontsi ubomi bakho kuba. Yena yayifanele.
ingcebiso yam le: Chase uYesu kuwa eluthandweni naye ude ubone yonke njengethuba ukuxelela abantu kuye.


text:
Chapter 142
1 Eyokuqiqa kaDavide; oko ebesemqolombeni. Umthandazo. Ndikhala kuYehova ngezwi lam, Ndikhunga uYehova ngezwi lam,
2 Ndiphalaza inkalazo yam phambi kwakhe, Ndixela imbandezelo yam phambi kwakhe.
3 Ekutyhafeni komoya phakathi kwam, Uyayazi wena ingqushu yam. Emendweni endihamba ngawo Bandiqhushekela isibatha.
4 Bheka ngasekunene ubone, Akukho undibukayo; Andinandawo ndingasabela kuyo, Akukho uwukhathaleleyo umphefumlo wam.
5 Ndikhala kuwe, Yehova, Ndithi, Nguwe ihlathi lam, Isabelo sam ezweni labahleliyo.
6 Kubazele indlebe ukuhlahlamba kwam, Ngokuba ndiswele kakhulu: Ndihlangule kwabandisukelayo, Ngokuba bomelele kunam.
7 Wukhuphe entolongweni umphefumlo wam, Ndibulele kwigama lakho. Amalungisa aya kuzithi jize ngesithsaba ngenxa yam, Ngokuba undiphethe kakuhle.


text:
Chapter 54
1 Eyokubethelwa ngezinto ezineentambo. Kumongameli. Eyokuqiqa. EkaDavide: ekufikeni kwabaseZifi, bathi kuSawule, UDavide akazimele phakathi kwethu na? Thixo, ndisindise ngegama lakho, Uligwebe ityala lam ngobugorha bakho.
2 Thixo, yiva umthandazo wam; Wabekele indlebe amazwi omlomo wam.
3 Ngokuba abasemzini basukela phezulu kum, Nabanobungqwangangqwili bafuna umphefumlo wam; Abammisi uThixo phambi kwabo. (Phakamisani.)
4 Yabona, uThixo ngumncedi wam; INkosi yam ikwabasekela umphefumlo wam.
5 Uya kubuyisela ububi kwabandilalelayo; Ngenyaniso yakho babhangise.
6 Ndiya kubingelela kuwe ngokuqhutywa yintliziyo; Ndiya kubulela kwigama lakho, Yehova, kuba lilungile.
7 Ngokuba lindihlangule embandezelweni yonke; Iliso lam libonela iintshaba zam.


text:
Chapter 7
1 Azi kuhle ukunyathela kwakho ngeembadada, ntombi yenene! Izimbo zamanqe akho zinjengezidanga, Umsebenzi wezandla zengcibi.
2 Inkaba yakho sisidendeleko esiyinqila; Masingasweli iwayini ephithikeziweyo; Isisu sakho sisidimbilili sengqolowa, Sibiyelwe ngeenyibiba.
3 Amabele akho omabini anjengamankonyana ebhadi, Amankonyana amabini ebhadi, angamawele.
4 Intamo yakho injengenqaba yophondo lwendlovu; Amehlo akho ngamachibi aseHeshbhon, Ngasesangweni layo, inabantu abaninzi; Impumlo yakho injengenqaba yaseLebhanon Ebheke eDamasko.
5 Intloko yakho phezu kwakho injengeKarmele, Ubuyakayaka bentloko yakho bunjengosinga olumfusa; Ukumkani ukhonkxwe ngeenjiko zabo.
6 Azi umhle, azi umnandi, Luthando, eziyolweni!
7 Iwonga lakho eli lifana nomthi wesundu; Amabele akho afana nezihloko zomdiliya.
8 Ndathi, Ndiya kuminya emthini wesundu; Ndiya kubambelela emagqabini awo; Amabele akho makabe njengezihloko zomdiliya, Nevumba lempumlo yakho libe njengeeapile;
9 Nekhuhlangubo lakho libe njengewayini le ilungileyo, Ihla kamnandi kwintanda yam, Ibanga ukuba uthethe umlomo wabaleleyo.
10 Mna ndingowentanda yam, Kukum ukungxamela kwayo.
11 Hamba, ntanda yam, siphume siye emaphandleni, Silale emizaneni.
12 Masivuke kusasa, siye ezidiliyeni, Sibone ukuba umdiliya unamathupha na, iintyantyambo zawo zibhenqekile na, Imirharnate ityatyambile na. Ndokunika apho izincokoliso zam.
13 Amathuma apha anevumba; Phezu kweminyango yethu ziziqhamo ngeziqhamo ezimnandi kakhulu, ezitsha kwanezidala, Endiziqwebele wena, ntanda yam.


text:
Chapter 4
1 Wasusela uElifazi wakwaTeman, wathi,
2 Kungakudinisa na, kwakulingwa ukubhekiswa ilizwi kuwe? Engubani na onako ukuzibamba angathethi?
3 Yabona, uthethise abaninzi, Wazomeleza izandla eziwileyo;
4 Ukuthetha kwakho kwabaphakamisa abakhubekayo, Wawaqinisa amadolo agevegeve.
5 Kungokunje into ize kuwe, wadinwa; Ifike kuwe, wakhwankqiswa.
6 Ukoyika kwakho uThixo asiyinqolonci yakho na? Ithemba lakho alikukugqibelela kweendlela zakho na?
7 Khawukhumbule, ngubani na owakha wadaka, emsulwa? Kuphi na apho ke bathi shwaka khona abathe tye?
8 Ngokubona endibone ngako, abalima inkohlakalo, Nabahlwayela ububi, bavuna kwabona.
9 Badaka ngokuphefumla kukaThixo, Baphela ngumoya womsindo wakhe.
10 Ukugquma kwengonyama, nelizwi lebhavumayo, Namazinyo eengonyama ezintsha ancothukile.
11 Ingonyama iyatshabalala ngokuswela into yokuqwenga; Amathole engonyamakazi achithakele.
12 Ndicothelwe lilizwi, Indlebe yam yakuthabatha ukusebeza kwalo.
13 Ezingcingangcingeni zasemibonisweni yobusuku, Bakusindwa abantu bubuthongo obukhulu,
14 Kwandikhawulela ukunkwantya nokuthuthumela, Kwawankwantyisa amathambo am amaninzi.
15 Kwathi phe umoya ebusweni bam, Yaba namanwele inyama yam.
16 Wema, andayinakana imbonakalo yawo; Kwakho isimilo esithile phambi kwamehlo am; Ndeva izwi elisebezayo, lisithi,
17 Umntu ulilungisa na ngaphezu koThixo? Uhlambululekile na umfo ngaphezu koMenzi wakhe?
18 Yabona, akakholwa ngabakhonzi bakhe, Nezithunywa zakhe uthi zingabaphosisi;
19 Bangabeka phi na ke abahlala ezindlwini zodaka, Abasiseko siseluthulini, Abatyunyuzwa njengamanundu?
20 Kusa kuhlwe, beqotywa; Badake kuphele, kungekho ugqalayo.
21 Abathi na, xa luthe lwancothulwa kubo uthambo lwentente, Bafe bengalumkanga?